qundao/data-zh-poetry huggingface dataset:
西安巡抚鄂弼奏报得雨
作者：弘历
朝代：清
体裁：七言绝句

北省今春雨适齐，西秦夏五泽惟稽。灵祈太白沾优渥，喜在兴锄与助犁。
西山下故宫
作者：弘历
朝代：清
体裁：五言律诗

何时帝子宅，舍作梵王宫。旧迹认鸳瓦，秋风老井桐。更无窗绮绿，剩有砌花红。何用参僧偈，当前悟色空。
西山入画
作者：弘历
朝代：清
体裁：五言排律

雪后生寒峭，今朝懒出游。暖轩延静托，虚牖纵遥眸。恰彼西山对，雅予东壁投。林疏愈致远，景飒不藏幽。霁色阳崖晃，冰光阴巘留。若论悬画㡧，知白迹称尤。
西山积雪联句仍拟聚星堂体
作者：弘历
朝代：清
体裁：七言排律

节前稠叠布祥霙，八景燕山旧擅名。便合同堂赓乐恺，还教簪笔谱咸韺。觚棱光映三台耀，鳷鹊辉澄万象迎。于耜昔闻占父老，集裾早见会公卿。暖回上苑频喧雀，冻澈方壶未啭莺。仗外嶙嶙罗众皱，峰头奕奕朗初晴。闭关定起袁安卧，曳履无妨东郭行。爽气正来当拄笏，晨光瞥转对张檠。阳崖气凛高天切，幽壑寒霾厚地赢。孤岭岧峣回独雁，九阊詄荡豁双睛。云端望去寒光皎，林表浮来霁色晶。禁字重提聚星体，成章遐继庆春荣。浃旬挑菜曾裁胜，先日传柑预献觥。雕就龙鳞呼刻烛，滴残鹅管学吹笙。北台双耳尖仍峻，终岭中峰势忽平。罨画模糊浮绿荠，破空翕赩晃红钲。大宫小霍齐添润，绝涧危峦尽吐莹。色借华蕤铺广甸，葩敷莲鄂拱神京。摩崖迸发三珠朵，沓嶂周遮七宝城。散漫不嫌虚牝掷，霏微只傍远眉横。歌词谠直怀于蔿，画意寥萧对李成。亲切更思吟去岁，诹咨还忆溯前程。仍看芳序开新籥，况对层岚丽綵甍。渐觉春阴澹蓬岛，暗催夜景俯昆瀛。居庸静锁关门迥，潭柘深迷塔影擎。野烧痕馀留鸟道，炊烟飏处迟钟声。微茫错认卢沟晓，渗漉潜通太液盈。略似匡庐初泻瀑，非关由首镇填坑。㠝岏莫辨千螺点，突兀惟标一掌撑。法海松根堆礧砢，秘魔石脚失峥嵘。西邻屏障烟霞格，东壁图书风月情。吉兆雅宜祠太乙，寒芒却喜映长庚。全融急溜垂绅直，偶值旋飙拂氅轻。增阆神仙都姽婳，藐姑丰度本翩嬛。暗尘漠漠曾随马，坠甲纷纷忆剪鲸。紫陌已欣腾火树，翠岩尚觉压霄棚。客襟奚俟挐舟发，诗趣偏因策蹇生。卷向花砖犹片片，飘从莲漏共丁丁。柳堤蘸眼丝初润，麦陇含勾剡欲萌。塞外赐貂人万里，洄中喧鸭夜三更。涸田为庆遗蝗入，边海遥萦枥马惊。伫待洗兵歌七德，且教煮茗咏三清。楼兰氛靖无传箭，馺娑杯浓有擢茎。即此阳和回地脉，直从太古夺天黥。砑成洞壑霞烘座，巧作玲珑绮列楹。秀骨珊珊思叔则，豪吟咄咄让端明。惠连授简兰为曲，泛胜传书谷是精。日下遗编闻更续，梦馀佳话赏应并。泰阶广被醍醐宠，解泽同滋沆瀣英。喜洽泛膏燃宝炬，丰徵祀粥饫香粳。星桥翡翠通宵朗，界道琉璃自远呈。宴乐宁忘勤政意，东郊即日举春耕。
西岭
作者：弘历
朝代：清
体裁：古风

西岭盘之西，问景曾未经。由兹至蟠龙，云近廿里程。羊肠虽纡巇，跋马犹堪登。拂曙披烟萝，露浓花木馨。云罩莫衡高，岩松辨层青。须臾海日出，玉柱标铜钲。放眼得奇观，万象俱光明。
西岭草堂
作者：弘历
朝代：清
体裁：五言律诗

西岭草堂萧，创因唐道标。无端重修饰，反觉愧逍遥。座拟天花落，庭多古树乔。欲寻中竺去，隔障梵钟飘。
西峪
作者：弘历
朝代：清
体裁：古风

三四月之间，屡闻山庄雨。兹实五月莅，坡草甫新吐。知春末夏初，亦同望泽苦。虽是慰吾为，讵非謟吾所。以此憬然惧，为君难自古。西峪兹信佳，翠毯铺冈睹。敢以今目适，而忘昨意楚。
西峪
作者：弘历
朝代：清
体裁：七言律诗

今来西峪始为游，隔岁景光待咏酬。祗以赏新暂置旧，谁无已得又他求。试观人欲靡穷也，亦悟世情足戒不。路入碧峰寺深静，拈毫历历记从头。
西峪
作者：弘历
朝代：清
体裁：古风

前至山庄山尚苍，昨宵一雨山渐绿。乃知周诗不我欺，灵哉实赞洪钧轴。餐逭荷叶乐游鱼，啮饱兰芽泽群鹿。山中佳景故如斯，喜在农田歌润沃。今朝西峪不孤来，七字成吟纪游目。
西峪
作者：弘历
朝代：清
体裁：古风

去岁西峪草发迟，今岁西峪草发早。新芽才茁鹿齧之，弗致茸蓬观越好。是寔山庄之所长，西园南苑输斯巧。快晴万里无片云，瀼露映日光皛皛。慰哉即恐慰邻放，虔祝秋成登万宝。
西峪
作者：弘历
朝代：清
体裁：五言律诗

又问灵岩路，言从西峪途。林阴入夏密，峰翠较春殊。诗意常思李，画情讵让吴。时存勤政念，一宿岂妨乎。
西峪
作者：弘历
朝代：清
体裁：七言律诗

夹路种松龙作鳞，足占岁久阅秋春。山庄已驻七之日，西峪初来闰过旬。可识万几鲜有暇，且欣一碧净无尘。幸逢时若寻清赏，胜处知当待咏频。
西峪
作者：弘历
朝代：清
体裁：七言律诗

寺别碧峰北更西，峪深益窈益清兮。千章夏木如连叶，百折山蹊不作泥。步辇度随鹿行迹，悬崖转听鸟呼啼。图閒亦识辞多躁，佳景其如毕我徯。
西峪
作者：弘历
朝代：清
体裁：五言律诗

山庄到十日，西峪始来寻。峰态昨非昨，溪声今自今。行惟期意适，憩必选林阴。富矣供诗料，摛词仍酌斟。
西峪
作者：弘历
朝代：清
体裁：古风

山庄至廿日，西峪今初到。佳处久阔置，恐贻山灵笑。是时小雨过，酷暑略已消。因之趁馀暇，藉用畅清眺。一以揽画趣，一以寻诗料。片云忽飞来，棼丝羃岩峭。皎日照半天，无碍银竹落。幻景乃若是，新爽宜怀抱。枫林有袭芬，兰坂无生淖。须臾复朗霁，万峰濯翠峤。历历静之会，荡荡仁者乐。设非偶命驾，安知如许妙。
西峪
作者：弘历
朝代：清
体裁：古风

山庄驻五日，西峪今始到。一因懒游兴，一因筹政要。似此实粗疏，名山得毋笑。雨馀趁爽凉，遂与穷䆞窱。谡籁落乔松，可闻不可貌。有欲无欲间，胥可观其妙。
西峪
作者：弘历
朝代：清
体裁：五言律诗

山庄驻五日，西峪揽今朝。雨后青山濯，风前暑气消。老松布浓荫，嫩草竞新苗。为想关以内，渥膏可逮遥。
西峪
作者：弘历
朝代：清
体裁：五言律诗

山庄驻十日，西峪陟今朝。过雨风含爽，迎凉路不遥。才逾碧峰寺，遂造紫云寮。自有妙堪会，原无暑可消。
西峪
作者：弘历
朝代：清
体裁：五言律诗

山庄驻半月，西峪始言游。渥泽既云霈，閒情略可酬。沙蹊无碍泞，石磴委成幽。数息肩舆进，澄怀任景投。
西峪
作者：弘历
朝代：清
体裁：古风

往年至山庄，山草每未绿。今兹入西峪，绿毯铺迎目。一碧万顷连，高下叠油縠。清香袭襟袖，知因时雨足。讵惟利垄禾，且以悦林鹿。露苹润而甘，饱食恣攸伏。绝胜四年前，齧荷充馁腹。膏澍恩溥博，何物不受福。兼之逢快晴，时旸利百谷。
西峪
作者：弘历
朝代：清
体裁：七言律诗

数日未曾西峪来，清秋山景又殊哉。霁开曦御皓乎暴，雨过林蹊静不埃。汲古翻书白驹惜，消閒模帖墨蛾陪。窗閒却见石城外，铚艾黄云遍陇堆。
西峪
作者：弘历
朝代：清
体裁：古风

朝爽宜山行，轻舆问山峪。涧叶与林枝，菁葱濯新沐。风送能言禽，露饱食苹鹿。一雨万物滋，心怡景自淑。然惟戒满盈，方寸盟幽独。
西峪
作者：弘历
朝代：清
体裁：七言律诗

薄雪深秋出哨回，轻舆西峪此重来。境因径曲诗情远，山为林稀画㡧开。纳稼村丰隔城见，向阳屋暖倚窗陪。佽飞陡缱冲寒卫，小驻言旋适可哉。
西峪
作者：弘历
朝代：清
体裁：古风

西峪不常来，来必有奇遇。浮云与张盖，清风与奏頀。午炎顿觉失，秋凉真可豫。缅怀古作者，曾谁到此处。箕山祗培塿，尚有人生慕。
西峪
作者：弘历
朝代：清
体裁：七言律诗

西峪今年此始临，悠然山水畅人心。长松夹谷清阴布，嫩藓铺茵宿露斟。城外遥看归牧马，墅前忽到听鸣禽。欲从静处消结习，却又无端启绪吟。
西峪
作者：弘历
朝代：清
体裁：古风

西峪年年来，每来必先到。今番隔五朝，亦必有其道。望雨心弗宁，筹苗捷未报。微霔实屡逢，大胜时亦告。然未首凶擒，以及尺泽浩。譬之此探胜，究在得其要。昨雨诚四寸，草木润新造。近者信云慰，远者望犹躁。捷音速飞章，南薰企为�。
西峪
作者：弘历
朝代：清
体裁：古风

西峪所必来，来却有迟早。要在晴雨宜，复无军务扰。幸哉今之夏，雨渥滋花草。近每阵澍过，旸光辉耀皛。山田润以烜，助长稼穑好。墙外三农夫，勤耕他不晓。
西峪
作者：弘历
朝代：清
体裁：七言律诗

西峪深秋了不凉，肩舆行意赏烟光。前朝峭冷又回暖，今岁塞园始见霜。鹿喜平坡草犹绿，雁过空宇叶初黄。石城外即山村近，且幸崇墉积圃场。
西峪
作者：弘历
朝代：清
体裁：五言排律

西峪秋深好，林稀见远峦。嫩暄称游涉，飒景助清欢。阳巘芜馀绿，阴崖叶缀丹。凹中得屋暖，明处凭窗宽。题壁行将遍，摛毫亦底难。然当弭吟兴，欲以待田盘。
西峪
作者：弘历
朝代：清
体裁：七言律诗

西峪秋深清且嘉，林疏墙外见人家。授衣时节宵鸣杵，挝穗圃场午响耞。终岁勤劳亦亟矣，九重安逸岂宜耶。今朝所得殊前度，不为搜吟玩物华。
西峪
作者：弘历
朝代：清
体裁：古风

西峪窈而深，来必先至此。其下乃西沟，山路俯迤逦。适才之所经，后驮过行李。碧峰门在兹，进兹近五里。曷弗从是入，丽正当阳启。行贵不由径，何处外斯理。肩舆兹寻胜，乃益穷宛委。亦堪悟为文，肤浅无一是。
西峪
作者：弘历
朝代：清
体裁：古风

西峪虽不遥，无暇亦到鲜。欲临秀起堂，途必由斯转。两日晴已定，山蹊泞乾浅。肩舆一问景，千嶂霁烟卷。乔树有嘉阴，憩受凉风善。行与鹿前后，听则鸟睍睆。万物色形声，都堪注易简。
西峪
作者：弘历
朝代：清
体裁：七言律诗

西峪连朝率未来，午炎挥汗廑舆儓。却欣入谷风吹爽，便有出峰云布开。处暑犹然似当夏，趁凉何必在登台。石城以外山田见，熟赖秋长仰化裁。
西峪
作者：弘历
朝代：清
体裁：七言律诗

跸驻仙庄过浃旬，今朝西峪路初循。虽云二竖缚将近，却已三年凯未臻。敌忾劳哉我军众，窜幽诡矣彼狂伦。迩闻获丑期昨定，何事飞章尚待陈。
西峪三首·其一
作者：弘历
朝代：清
体裁：七言绝句

西峪人家也自清，游山路便此经行。那无果树春成画，薄有沙田世业耕。
西峪三首·其三
作者：弘历
朝代：清
体裁：七言绝句

杏树高低各放荣，吉骢馺娑锦中行。好花莫漫相拗折，果实怜他盻熟情。
西峪三首·其二
作者：弘历
朝代：清
体裁：七言绝句

高原应不愁霖潦，下隰灾多波及兹。宣付有司勤体恤，向隅毋或致偏遗。
西峪叠去岁乙卯韵
作者：弘历
朝代：清
体裁：古风

西峪近咫尺，有暇定先到。轻舆步石路，坦坦非遥道。偶览乙卯什，仍同望捷报。滞哉阅岁半，空每胜章告。实缘苗境险，加以雪雨浩。官军非不勇，倏难据其要。近乃逐渐进，贼巢逼深造。扫犁在垂成，露布盼心躁。南薰正其时，吹北愿前导。
西峪叠去岁韵
作者：弘历
朝代：清
体裁：五言律诗

昨年先两日，无定趁閒朝。风爽如来迓，云生每惜消。已看收麦穗，微虑暵禾苗。关内却殊此，一般愁近遥。
西峪戏吟
作者：弘历
朝代：清
体裁：七言律诗

西峪今年来最迟，既来斯可默还斯。每因望捷常萦念，更以归閒合减词。山似笑人犹者个，水如示彼不殊其。林中飞鸟倦弗倦，意亦惟应五柳知。
西峪问景纪所得
作者：弘历
朝代：清
体裁：古风

西峪临石城，兰径循�迤。向北有书堂，其名曰秀起。我每临山庄，例必先至彼。而峪定所由，遵路可舍此。林岚忽明晦，增趣之所以。晦处有鹿伏，非时无害理。海鸥狎即斯，万事一贯耳。明处见墙外，驼马过行李。劳实廑众人，逸可恣一已。肩舆问景间，所得聊纪是。
西峰
作者：弘历
朝代：清
体裁：七言绝句

西峰阴就东峰上，高树风从低树翻。丛壑乘凉得真趣，不亲到者不能言。
西巡五台回跸至圆明园之作
作者：弘历
朝代：清
体裁：七言律诗

西巡往返□六日，徒阅旰宵春夏时。心祇台怀一朝适，目穿廓喀片章驰。绸缪河北畿南计，怀保老衣少食资。惭愧麦苗较前长，依然渥澍望沾施。
西巡五台回銮至御园之作
作者：弘历
朝代：清
体裁：七言律诗

清苑迤西实沾泽，定兴而左略扬尘。南方屡报叨优澍，北省亦知胜往春。但我祈农怀靡及，以兹望雨念重谆。御园花事未烂熳，却鲜閒情问景频。
西巡回銮述事·其一
作者：弘历
朝代：清
体裁：七言绝句

绳武惟怀咏陟山，六龙棽丽薄冬还。赦除本为�灾肆，粟帛频因养老颁。
西巡回銮述事·其三
作者：弘历
朝代：清
体裁：七言绝句

历览仓箱万宝登，肯忘宣郡目观曾。今秋薄得山田穫，却为灾馀喜不胜。
西巡回銮述事·其二
作者：弘历
朝代：清
体裁：七言绝句

尘净香街碾大章，问安依旧寝门常。祝釐欣得文殊佑，应与崇台并寿康。
西巡回銮述事·其四
作者：弘历
朝代：清
体裁：七言绝句

民瘼时缘巡省知，仁皇家法至今垂。归鞭尚拂城闉柳，正是小阳未冷时。
西巡回銮驻跸香山静宜园
作者：弘历
朝代：清
体裁：七言律诗

正定五台清跸还，便途一带取西山。遂教两日静宜驻，未可七言春暮删。历览麦塍欣绿野，依然林壁对孱颜。黄绫诗本百篇满，拟阁吟情消以閒。
西师
作者：弘历
朝代：清
体裁：古风

西师历四载，王臣久于役。谁无室家心，而能忘契阔。始缘趁机动，操刀乃必割。终以阻远艰，举棋忌屡易。欲罢又未能，永言志颠末。皇祖征朔漠，即此厄鲁特。三番整六师，狼群始窘迫。策妄退守巢，于以延喙息。取馘索贼子，惟命无敢逆。厥后渐滋饶，遂复劫西域。终康熙年间，盖未止兵革。皇考阐前猷，思一劳永逸。两路命大举，帑藏非所惜。究因时弗辏，胜败互轩轾。曰予守成训，罢兵事安戢。稔知贼所恃，其长有二术。一曰激我怒，劳我众远出。彼乃邀近功，坐绌我物力。一曰窥我边，列堠疲戍卒。戍久心或懈，彼乃逞陵轶。知然明告彼，以主待其客。远兵既罢征，远戍亦罢拨。近边汝或伺，汝远劳竭蹶。噶尔丹策凌，闻言乃计诎。得失故晓然，求和使来亟。来亦弗之拒，厚往示恩泽。如是终彼身，无事皆宁谧。其子曰阿占，暴虐莫可诘。用是失众心，相延为篡夺。喇嘛达尔济，戕彼位自袭。达瓦齐攘之，计盖由撒纳。绰罗斯汗族，达瓦齐一脉。阿睦尔撒纳，辉特别枝叶。时虑众鲜从，以此缀旒设。终不忘伊犁，煽乱事狡谲。达瓦齐弗甘，兵连祸相结。惟时三策凌，避祸来投阙。撒纳旋亦归，宠遇厕班列。熟筹如许众，杂居喀尔喀。如狼入羊群，几不遭咥啮。就其力请师，毋宁授之钺。国家全盛时，出帑储胥挈。曾弗加赋徭，更未废赈恤。八旗及索伦，劲旅多英杰。其心尽忠笃，其技善撇捩。那如杜甫诗，惨恻新婚别。乙亥我出师，一矢曾未发。五月大功成，庶以慰前烈。而何狼子心，饱扬去飘瞥。留语啖众狙，倡乱动戈戟。致我二臣捐，驿路肆唐突。群言益蜩螗，无怪懦者怯。欲弃巴里坤，坚志斥其说。整师重讨叛，所向复无敌。一二畏首尾，乃致贼兔脱。申命事穷追，大宛搜三窟。于诈应以直，残喘命得乞。宰桑勤王者，见此笑以窃。遂生轻我心，旋师反又忽。计赚我和起，奋勇沙场没。兆惠全师还，则予命往接。丁丑重问罪，值彼互残杀。因缘撒纳归，遇我窜仓猝。富德蹑其后，大宛徕汗血。称臣许捕寇，寇更逃罗刹。或曰不必追，或曰不必索。或曰捐伊犁，筑室谋纷汨。北荒守和议，冥诛致贼骨。伊犁倡乱流，大半就擒讫。初议众建侯，为抚四卫拉。二十一昂吉，公属抡阀阅。是予奉天道，好生体造物。讵知彼孽深，历世不可活。以其狙诈类，诚如向所画。每岁费豢养，终亦背恩蔑。是伤我脂膏，而育彼羽翼。不如反之速，扫荡今将洁。䝟貐肆恶流，三氏沦亡歇。馀都尔伯特，始终守臣节。所以至今存，耕牧安职殖。其廿一宰桑，非诛即病殁。不善降百殃，此理愈昭晰。谓祸乃成福，致得每于失。幸以免众议，孰非鸿佑锡。设使司事者，惟明更勇决。万全尽美善，讵有小差跌。都大承平久，军旅谁经历。益因警宴安，求全肯过刻。先是花门类，杂种曰回鹘。久属准噶尔，供役纳秷秸。羁縻其和卓，笼络其臣妾。我师定伊犁，乃得释缧绁。我将纵之归，抚众许朝谒。肉骨生死恩，感应久不辍。报德乃以怨，转面凶谋黠。我将所遣使，百人遇害剧。是皆奉上命，守义遭臬兀。苟不报其雠，何以励忠赤。厄鲁今荡平，回部馀波蕞。徒以守坚城，未可一时拔。贾勇诚昜登，伤众非所悦。中夜披军书，万里遥筹策。穷荒信安用，弦上矢难遏。志因继两朝，变岂防一切。苍灵赖有成，浮论宁祛惑。开边竟无已，自问多惭德。但思文子言，解嘲守弗悖。
西师底定伊犁捷音至诗以述事
作者：弘历
朝代：清
体裁：七言律诗

乘时命将定条枝，天佑人归捷报驰。无战有征安绝域，壶浆箪食迎王师。两朝缔构敢云继，百世宁绥有所思。好雨优沾土宇拓，敬心那为慰心移。
西师底定伊犁捷音至诗以述事
作者：弘历
朝代：清

乘时命将定条枝，天佑人归捷报驰。无战有征安绝域，壶浆箪食迎王师。两朝缔构敢石继，百世宁绥有所思。好雨优沾王宇拓，敬心那为慰心移。
西沽
作者：弘历
朝代：清
体裁：五言律诗

河势成丁字，水流向乙方。民生逐鱼利，村舍学江乡。舟浪冲青苇，堤风舞绿杨。归墟容众壑，安晏廑怀长。
西沽
作者：弘历
朝代：清
体裁：七言律诗

西沽叠道接通衢，培厚加高利旅途。隔淀既因防夏涨，归瀛兼以导东输。民艰前岁心犹恻，吏乂今巡语率符。幸值昨秋息行潦，斯之未信惕仍吾。
西沽二首·其一
作者：弘历
朝代：清
体裁：七言绝句

西沽三水汇流处，南北运河清贯中。徒恃堤防宁有是，要当善�俾宣通。
西沽二首·其二
作者：弘历
朝代：清
体裁：七言绝句

郡城清晓返巡銮，迤逦西沽策马观。行过烟村大堤接，御舟早已候河干。
西泠桥叠辛未旧作韵
作者：弘历
朝代：清
体裁：七言绝句

船入西村閒却湖，石桥影罥绿杨株。堤傍三尺堆黄土，闻道其人亦姓苏。
西海名之曰昆明湖而纪以诗
作者：弘历
朝代：清
体裁：古风

西海受水地，岁久颇泥淤。疏浚命将作，内帑出馀储。乘冬农务暇，受值利贫夫。蒇事未两月，居然肖具区。春禽于以翔，夏潦于以潴。昨从淀池来，水围徵泽虞。此诚近而便，可习佽飞徒。师古有前闻，锡命昆明湖。
西海捕鱼
作者：弘历
朝代：清
体裁：古风

捕鱼渔子能，弄舟榜人晓。而我适然来，欲识捕鱼道。西海新涨后，绿波深且㵿。飒飒响新蒲，嘤嘤集飞鸟。式施罛而纲，式执纶而钓。鲇鮡鲤䱶类，所获诚不少。念彼访渭人，脉脉忧心悄。
西海泛舟·其一
作者：弘历
朝代：清
体裁：五言律诗

岸柳遮阳景，湖风漾碧波。雨馀行处静，山翠望中多。笙响蝉鸣树，香薰擢拂荷。绿塍如错绣，倚咏兴如何。
西海泛舟·其二
作者：弘历
朝代：清
体裁：五言律诗

西山浓似染，倒影入清涟。畅此眺吟趣，何殊书画船。绿蒲依碧水，白鹭上青天。座里闻双橹，舟移别一川。
西海泛舟因至玉泉山
作者：弘历
朝代：清
体裁：古风

轻云鳞碧空，荡暄朝爽凑。湖山静且嘉，草木含芳秀。小舠泛西海，西峰如在囿。招提隐岩阿，金彩树间透。沿流试寻探，玉泉宛相就。是时新雨后，活活涌银溜。拖为绮縠纹，激作珠玉漱。犹疑天上云，飞自石边窦。山鸟何间关，林阴亦浓茂。郊圻一骋望，绿畴如错绣。忧旱心稍释，此焉遣清昼。柳堤曲复遥，烟容相掩映。沚藻有馀芳，兰舟坐明镜。朝凉拂衣衫，佳致供清咏。俯仰无纤尘，我意如兹净。
西海泛舟至万寿寺·其一
作者：弘历
朝代：清
体裁：七言绝句

雨洗浓阴翠欲流，西山烟景望中收。玉泉也觉添新涨，雁齿红桥验拍浮。
西海泛舟至万寿寺·其三
作者：弘历
朝代：清
体裁：七言绝句

不为拈髭觅句迟，留人佳处坐移时。去年风景分明在，只有庭前柏树知。
西海泛舟至万寿寺·其二
作者：弘历
朝代：清
体裁：七言绝句

谁论禅宗北与南，扁舟乘兴访精蓝。菰蒲烟里鸥波阔，举似阇黎正好参。
西湖咏南宋事
作者：弘历
朝代：清
体裁：古风

内湖外湖活画披，南山北山明镜里。开封失守迁以居，弃置中原如弗视。长江为堑姑恃防，处堂燕雀聊堪比。偏安民物值富饶，君臣胥忘卧薪矣。朝歌夜弦诩升平，春游秋赏穷奢靡。即令峰凹水之裔，往往行宫见遗址。名园弗可屈指数，而胡秦贾亦效此。湖山一时之幸耳，然其不幸应在是。孝宗可谓尽奉养，何乃身逢不孝子。秀王本生太漠然，矫枉濮王过正尔。沈氏日旦有佳评，宁独责贤实至理。
西湖嬉春词六首·其一
作者：弘历
朝代：清
体裁：七言绝句

西湖景好好在春，西湖春日多游人。水态山光静入画，歌楼酒舫乐同民。
西湖嬉春词六首·其三
作者：弘历
朝代：清
体裁：七言绝句

三日轻阴三日晴，游观在在称人情。鸣春山鸟真韶濩，热闹翻嫌鼓吹声。
西湖嬉春词六首·其二
作者：弘历
朝代：清
体裁：七言绝句

三面山光水一湖，烟中东指宋时都。而今设问林和靖，定道孤山会不孤。
西湖嬉春词六首·其五
作者：弘历
朝代：清
体裁：七言绝句

桃花红罩菜花黄，遇闰蚕时未届忙。谁道吴中歌舞地，于今都识重农桑。
西湖嬉春词六首·其五
作者：弘历
朝代：清

桃花红罩菜花黄，遇闰蚕时未届忙。谁道吴中歌舞地，於今都识重农桑。
西湖嬉春词六首·其六
作者：弘历
朝代：清
体裁：七言绝句

富丽临安迹已陈，六桥烟柳又从新。只今惟有平湖月，阅尽千秋游赏人。
西湖嬉春词六首·其四
作者：弘历
朝代：清
体裁：七言绝句

鸬鹚船载泛烟涛，恰喜春波涨一篙。渔父不劳施网罟，提篮入肆货银刀。
西湖晴泛
作者：弘历
朝代：清
体裁：七言律诗

罨画烟丝忆昨辰，一天霁景晓来新。为标山色宜晴雨，毕献湖姿作主宾。风递管弦声细细，波添罗縠皱鳞鳞。轻移画舫长堤去，白芷青蒲刺水漘。
西湖晴泛五首·其一
作者：弘历
朝代：清
体裁：七言绝句

湖上遨舟喜快晴，六桥花柳凑清明。南屏塔影映樯直，西涧泉声拍棹轻。
西湖晴泛五首·其三
作者：弘历
朝代：清
体裁：七言绝句

万顷澄波朗接空，无云无雨又无风。谁知一例浮青雀，兴与昨朝迥不同。
西湖晴泛五首·其二
作者：弘历
朝代：清
体裁：七言绝句

潋滟波光晃霁光，铺堤爓爓菜花黄。芷蒲桃杏非无色，爱此春收佐麦穰。
西湖晴泛五首·其五
作者：弘历
朝代：清
体裁：七言绝句

底藉雕花饰綵船，心怡即是坐青莲。举头龙井如相谓，山色应知倍净妍。
西湖晴泛五首·其四
作者：弘历
朝代：清
体裁：七言绝句

文囿曾闻民共之，谓宜斯语用于斯。清波门外闻张网，却命回船避罟师。
西湖行宫八景 其一 四照亭
作者：弘历
朝代：清
体裁：五言律诗

孤山最高处，更据圣湖中。峰色回环翠，花光澹荡红。堤虹遥饮练，波縠净披风。方喜奇全揽，翻牵兴莫穷。
西湖行宫八景 其七 领要阁
作者：弘历
朝代：清
体裁：五言律诗

岚霭朝晡别，湖山趣不穷。一时期领要，千古有高风。借问双峰侧，何殊六法中。惟观其大略，靖节许相同。
西湖行宫八景 其三 绿云径
作者：弘历
朝代：清
体裁：五言律诗

径纡探绝胜，森秀入苍云。苔迹时留印，樵斤未许闻。濛濛湿鹤毳，濯濯润螺纹。谢傅东山好，微嫌丝竹纷。
西湖行宫八景 其二 竹凉处
作者：弘历
朝代：清
体裁：五言律诗

目遥方过雨，意入更逢凉。声是戛寒玉，境还生静香。万竿笼日照，一线漏天光。却羡山僧逸，坐消九夏长。
西湖行宫八景 其五 贮月泉
作者：弘历
朝代：清
体裁：五言律诗

乳窦贮天池，嫦娥小浴之。一泓清且浅，满魄静相宜。未许鱼龙混，还欣松桂披。广寒合云表，消得夜眠迟。
西湖行宫八景 其八 玉兰馆
作者：弘历
朝代：清
体裁：五言律诗

对峙白琳树，迎阶为我开。判春标雅致，名馆称清裁。一晌教神往，他时待客来。举王非慕蔺，自分谢吟才。
西湖行宫八景 其六 鹫香庭
作者：弘历
朝代：清
体裁：五言律诗

山水清晖蕴，挺生仙木芳。徒观叶蔚绿，因忆粟堆黄。雅契惟期月，敷荣却待凉。何当秋宇下，满意领天香。
西湖行宫八景 其四 瞰碧楼
作者：弘历
朝代：清
体裁：五言律诗

览景不嫌高，山楼瞰碧涛。雨晴皆合赏，俯仰更无劳。洗涤尘氛气，差排歌舞曹。悠然会心所，摛句亦因豪。
西湖行宫八景重咏 其一 四照亭
作者：弘历
朝代：清
体裁：七言绝句

南来逐处仰尧巡，四柱幽亭冠碧峋。从识忧民圣皇照，绝胜避世隐人沦。
西湖行宫八景重咏 其七 领要阁
作者：弘历
朝代：清
体裁：七言绝句

山色湖光应接忙，阁中领要足徜徉。然予却未忘拈句，名画输他印识梁。
西湖行宫八景重咏 其三 绿云�
作者：弘历
朝代：清
体裁：七言绝句

乔林羃岭蔚英英，四季那知谢与荣。不向山阴更移步，恐妨鹤讶客来生。
西湖行宫八景重咏 其二 竹凉处
作者：弘历
朝代：清
体裁：七言绝句

猗玕新粉欲沾衣，曲处通幽几个稀。春日暄妍静风籁，何来拂面嫩凉微。
西湖行宫八景重咏 其五 贮月泉
作者：弘历
朝代：清
体裁：七言绝句

平湖秋月久闻诸，轮尺山泉印亦如。最是南禅提要句，小非嫌窄大非馀。
西湖行宫八景重咏 其八 玉兰堂
作者：弘历
朝代：清
体裁：七言绝句

王维文璧地皆异，李白江淹梦亦虚。千古西湖付批判，底须多事更吟予。
西湖行宫八景重咏 其六 鹫香庭
作者：弘历
朝代：清
体裁：七言绝句

高出庭檐始有枝，天香疑是月中披。何须漫惜非秋节，会取根尘未现时。
西湖行宫八景重咏 其四 瞰碧楼
作者：弘历
朝代：清
体裁：七言绝句

迥楼特地背孤山，明圣湖光襟袖间。底识与民同乐处，酒船一任往和还。
西湖雨泛五首·其一
作者：弘历
朝代：清
体裁：七言绝句

昨日传宣龙井游，晓来密雨送轻舟。湖光疑向山光问，接上空濛似此不。
西湖雨泛五首·其三
作者：弘历
朝代：清
体裁：七言绝句

过旬晴烘宜麦菜，那免湖山雨景逢。景实佳哉适可止，不妨游兴恐妨农。
西湖雨泛五首·其二
作者：弘历
朝代：清
体裁：七言绝句

西湖可罢一天雨，南国浑艰十日晴。花柳六桥皆入画，易成红绿润难成。
西湖雨泛五首·其五
作者：弘历
朝代：清
体裁：七言绝句

处处筹民织与耕，雨旸惟是廑吾情。明湖可恋烟光好，却为闾阎迫望晴。
西湖雨泛五首·其四
作者：弘历
朝代：清
体裁：七言绝句

烟丝风片拂溟茫，荡桨平湖生薄凉。虽值闰春三月近，过多兼虑碍蚕桑。
西溪
作者：弘历
朝代：清
体裁：古风

意行跋玉骢，高陟法华顶。西寻野溪幽，东眺明湖影。竹径既曲折，烟村亦僻静。梅英贴流水，松涛响峻岭。高墅早颓废，张园复荒冷。都无百年久，寂寥非昔境。何怪指辇道，旧迹人莫省。
西照有会
作者：弘历
朝代：清
体裁：古风

皎日正午无不照，至于出入晓夕分。晓为东照夏秋畏，夕为西照人所欣。骤雨迅过下舂朗，西岭光射东峰峋。金碧万幻莫可状，杨契丹手难为皴。然吾思之均日耳，得正公烛万汇群。谁能于是生爱恶，一斜诸务缠纷纭。日无私照尚贵正，慎哉照人者为君。
西甘涧
作者：弘历
朝代：清
体裁：古风

万松仰霄汉，四刻始言陟。既循原径降，速不消两刻。进难退斯易，万理率可识。归路复度岭，岭西笠庵仄。甘涧乃其名，枕漱付禅德。过门更不入，点到由他测。
西甘涧
作者：弘历
朝代：清
体裁：七言绝句

万石丛中几架庵，有泉于此合称甘。忽然欲问居庵者，枕漱崇情可解谙。
西甘涧
作者：弘历
朝代：清
体裁：七言绝句

三间老屋倚嶙峋，有水潺湲有石磷。独惜饮甘乐饥者，率为方外比丘人。
西甘涧
作者：弘历
朝代：清
体裁：五言律诗

下岭命归鞭，山蹊循复沿。栖凹仍有寺，淙涧率成泉。古佛如是相，野僧不解禅。饶他契义谛，棒喝祇徒然。
西甘涧
作者：弘历
朝代：清
体裁：古风

云栈下石门，风寒衣袂凛。精舍缚茅为，阇黎任高枕。庄严无馀物，贝叶置诸品。是为本色禅，随喜意惬甚。地僻泉亦甘，可以酌而饮。
西甘涧
作者：弘历
朝代：清
体裁：古风

云罩中峰顶，弗登驾言旋。龙脉据正降，谷分东西沿。今朝游西谷，行宫乃东边。回跸途从西，甘涧路实便。梵宇无事多，茅屋才三间。佛岂较相好，僧亦不习禅。是谓饶本色，德水涤万源。过门弗入室，内外典占全。过岭涧则东，试甘何如焉。
西甘涧
作者：弘历
朝代：清
体裁：五言律诗

回马下高层，涧犹天半凭。几间破坏屋，一盏灭明镫。何不可称寺，依然有住僧。爱他饶本色，弗诩法门兴。
西甘涧
作者：弘历
朝代：清
体裁：七言绝句

太行盘谷有泉甘，韩序曾言李愿耽。于此是同还是异，不能起问退之谈。
西甘涧
作者：弘历
朝代：清
体裁：古风

山前及山后，小游数处历。云罩望未登，便以归途觅。徒有逸兴飞，力弗昔年敌。然斯正何碍，敕几应不息。寻径实向东，甘涧称西壁。则以更有东，林峦互蔽匿。乃知名无定，称谓何纪极。金仙趺古庵，笑均乌鲗墨。
西甘涧
作者：弘历
朝代：清
体裁：七言绝句

峰回路转涧泉潺，山寺萧条只数间。随分枕甘还漱介，便宜白足是高閒。
西甘涧
作者：弘历
朝代：清
体裁：古风

有山必有涧，山高涧则低。高之称以峰，低之称以溪。溪水泌而甘，隐者所宜栖。而何隐者无，徒占与招提。然亦鲜名僧，那知全半提。即目忽失笑，或皆避我兮。
西甘涧
作者：弘历
朝代：清
体裁：五言律诗

此路乃初路，探奇越得奇。当秋坐精室，寻古得残碑。石底幽泉漱，松梢宿雾披。人心欣创见，我意也因迟。
西甘涧
作者：弘历
朝代：清
体裁：古风

迤逦盘藓磴，芬菲递仙药。岭复见云关，花宫隔绝壑。风幡自飘梵，溪桥疑度索。草庵已幽绝，何必侈雁阁。山僧八十翁，长跪进所作。涉言即失之，奚论意指错。石室倚绳床，结揽兴遐托。云浆冽亦甘，吾将事泂酌。
西甘涧
作者：弘历
朝代：清
体裁：古风

适才向万松，原自涧口入。云岩耸亿丈，珠勒劳拾级。夤缘到盘谷，辰过己巳值。及兹薄言旋，曾不费半刻。进难退则易，物理于斯识。策马便过庵，东麓犹当陟。
西甘涧
作者：弘历
朝代：清
体裁：古风

适自万松回，栈径降迤逦。登消四刻久，降祗片时耳。因思难易理，似此者多矣。野寺隐荦峃，觌面清无比。而弗以山称，却以涧传美。遐想千古间，几人曾甘此。
西甘涧
作者：弘历
朝代：清
体裁：古风

长年怯登高，云罩望而返。以之较昔年，其志一何远。然亦有后言，事实殊要缓。游缓懒何妨，政要勤尚勉。万几敢或懈，六府期胥善。三年归政后，一切庶可免。西谷降而来，西涧到以宛。佛宇乃茅檐，弗尚庄严显。泉甘味自芳，试茗供清遣。
西甘涧·其一
作者：弘历
朝代：清
体裁：七言绝句

游山已历南和北，旋辔应从西及东。老尹喜他曰驰驿，弗耽赏返日方中。
西甘涧·其二
作者：弘历
朝代：清
体裁：七言绝句

泉甘可识涧之甘，茅舍三间古佛龛。不事庄严事幽寂，最宜本色悦瞿昙。
西甘涧二首·其一
作者：弘历
朝代：清
体裁：七言绝句

清游已历几招提，兴罢何妨曰返兮。陟则为峰降则涧，循山庄路合从西。
西甘涧二首·其二
作者：弘历
朝代：清
体裁：七言绝句

山泉泻涧总成甘，坳处僧房架两三。不事庄严乐幽僻，谓他隐士传无惭。
西直门外
作者：弘历
朝代：清
体裁：五言律诗

值斋返清禁，殷祀北郊临。遍野濯如景，迎舆惄若心。敢云常岁有，忧益此时深。日甚诚难待，吁嗟曷惠霖。
西直门外
作者：弘历
朝代：清
体裁：五言律诗

北至将临祀，九重入致斋。卯前清气爽，雨后润烟佳。麰麦失望惜，黍禾生意皆。因思消息理，难称十分怀。
西直门外
作者：弘历
朝代：清
体裁：古风

北至祀泽郊，预斋返法宫。轻舆趁晓凉，兰衢宛转通。麦穗方含含，黍苗亦芃芃。祗以兆孔佳，益切希无穷。不雨过十日，迩复炽炎风。群称匪待泽，我踊愁蕴隆。微澍朝来霏，薄云旋散空。慰不胜忧多，亘野怜菁葱。蜀望恐或虚，怦怦愓隐衷。何当优渥沾，实惠酬吾农。
西直门外
作者：弘历
朝代：清
体裁：七言律诗

北郊卜祭方希泽，好雨依旬大利农。禾黍勃然如助长，往来似此得稀逢。告功况值精禋举，归化仍传远部从。诸务允称臻美吉，一心惟有励寅恭。
西直门外
作者：弘历
朝代：清
体裁：古风

孟夏之初此出城，时雨应候方喜晴。过望以逮五月朔，展转盼泽千愁生。其间一二亦微雨，不及分寸徒劳瞪。月之九日乃大霈，以日继夜优沾并。即兹方泽应举祀，预斋礼合旋宫庭。城外农况历历阅，二麦原可歌丰登。黍稷粱菽绿遍野，景与去年颇不争。然则吾忧未虚掷，又闻谦益损于盈。那无为慰那敢慰，惟曰戒盈谦励增。
西直门外
作者：弘历
朝代：清
体裁：古风

弥月未进宫，视朝一清跸。晓凉如新秋，露光滟朝日。高原与下隰，五谷均芃密。实方亦实苞，实颖将实栗。时若祝一月，稔收或可必。满言庸渠敢，嘉兆斯真吉。凭舆幸有喜，省躬凛无逸。
西直门外
作者：弘历
朝代：清
体裁：五言律诗

抡元归紫禁，觇穑度青郊。麦穗结将实，禾苗方以苞。幸逢雨旸若，益切悚欣交。独是念远驿，殷勤愁未抛。
西直门外
作者：弘历
朝代：清
体裁：五言律诗

抡元诸礼毕，返跸御园居。穗已结麰麦，苗兼芃菜蔬。秋霖润沾此，夏雨正希予。不敢略因慰，瞻云益惄如。
西直门外
作者：弘历
朝代：清
体裁：古风

斋居复还宫，清晓徐鸣銮。凤城廿里遥，田功历历看。一雨真称灵，半月顿改观。秋麦率已收，春麦颖栗攒。黍粱总芃绿，叶上瑞露漙。额手为民庆，庶济青黄艰。旋又为民忧，西成时正宽。
西直门外
作者：弘历
朝代：清
体裁：古风

朝考及视朝，有事还彤宫。清晓乘轻舆，途便阅农功。昨雨虽弗优，亦足濯菁葱。秋麦已逮收，夏苗茁芃芃。及此霈甘膏，犹可冀卜丰。因之益望霖，安能置冲冲。
西直门外
作者：弘历
朝代：清
体裁：七言律诗

石街廿里凤城西，雨后郊原绿欲齐。晨露瀼瀼畅好润，夏云霭霭易为低。幸逢有是沾恩霈，那忘前兹待泽稽。返法宫缘致斋戒，观农为慰更钦兮。
西直门外
作者：弘历
朝代：清
体裁：七言律诗

石街沵迤禁城通，行庆平明返法宫。候值铜禽催玉粒，晴看宝穑飏金风。烟澄绿墅趣无尽，露重黄畴望总同。茂对自教心慰悦，可知忧预旰宵中。
西直门外
作者：弘历
朝代：清
体裁：七言律诗

秋麦芃芃春麦萋，短长略异吐芒齐。那忘待泽方殷也，且喜怀新亦迅兮。晓露尚瀼青垄外，轻云又起碧山西。迩来才觉心源润，腹稿行行著处题。
西直门外
作者：弘历
朝代：清
体裁：七言律诗

节过例还紫禁舆，经筵社祭仲春初。连塍宿麦苗才茁，夹陌轻杨条已舒。虽是雪沾微欠尔，预思雨霈正殷予。去年此日相衡校，润溽郊原惜不如。
西直门外
作者：弘历
朝代：清
体裁：古风

视朝临法宫，趁晓策青骢。岂不日咨政，曰此礼所宗。石街路荡荡，柳陌烟濛濛。已喜满叶露，将吹华黍风。踰月未经郊外道，瞥眼流光入西颢。早黍晚禾率已齐，下隰高田皆觉好。自哂吾愁何太早，复思正亦不可少。
西直门外
作者：弘历
朝代：清
体裁：七言绝句

视朝清晓返宫庭，揽辔观农度野坰。曾是望云愁赤地，何期一雨总回青。
西直门外
作者：弘历
朝代：清
体裁：七言律诗

诘旦乘凉返御园，笋舆迤逦出城门。晓云聚散浑无定，昨澍消停未足言。也觉青郊增润溽，仍希白雨落频繁。明知数日聊堪待，却以延朝心越烦。
西直门外
作者：弘历
朝代：清
体裁：古风

趁强中祭欲躬亲，景德先农祀暮春。斋戒还宫历郊外，原田所喜雪消银。位为天位职天职，主祭惟吾敢弗寅。次第及能毕陈悃，祈年莫匪为勤民。
西直门外
作者：弘历
朝代：清
体裁：七言律诗

通宵甘雨达晨霏，方泽临斋御辇归。真是既优还既渥，兼之非过更非稀。行行渐觉收残霔，朗朗旋看腾晓晖。时若问心何以报，凛盈敕已慎几微。
西直门外
作者：弘历
朝代：清
体裁：五言律诗

鸣銮凤城外，御苑欲閒临。纳稼千村景，授衣万户心。苍苍切寒气，霭霭酿云阴。便冀沾三白，滋培麦壤深。
西直门外
作者：弘历
朝代：清
体裁：七言律诗

麦率登场黍蔚塍，怀新佳趣入吟凭。奄观今日诚堪庆，历比常年得未曾。更冀为霖霈膏泽，益殷祈岁励冰兢。先忧用是忧恒切，后乐繄吾乐岂能。
西直门外
作者：弘历
朝代：清
体裁：古风

龙见引常雩，义惟寓重农。况当望雨时，意更殷虔恭。大祭三日斋，预期兹还宫。郊外揽麦田，出土未芄芄。所惧或致歉，遑敢因希丰。恐孤初春雪，仍愁迩日风。恧怩颜有愧，恻怛心无悰。
西直门外·其一
作者：弘历
朝代：清
体裁：七言绝句

东坛朝日欲躬行，晓驾轻舆返帝京。遇闰春寒莩甲晚，垄头秋麦始抽萌。
西直门外·其一
作者：弘历
朝代：清
体裁：七言绝句

为脩夏礿法宫旋，徐步轻舆阅大田。昨夜复经细雨濯，近郊生意总油然。
西直门外·其一
作者：弘历
朝代：清
体裁：七言绝句

仲春过此兹仲夏，倏矣光阴一指弹。为验农功景何若，轻舆徐度细心看。
西直门外·其一
作者：弘历
朝代：清
体裁：七言绝句

值斋复此返彤宸，趁爽轻舆入帝闉。宵雨重怜未成寸，石衢刚得不生尘。
西直门外·其一
作者：弘历
朝代：清
体裁：七言绝句

兰衢�迤帝城西，下隰高原绿剡齐。烟里遥峰开一坐，浓青宿润总堪题。
西直门外·其一
作者：弘历
朝代：清
体裁：七言绝句

初泮朝烟切晓凉，润侵兰埒土酥香。凭舆别有生欣处，绿毯含风动麦芒。
西直门外·其一
作者：弘历
朝代：清
体裁：七言绝句

北至临斋此进宫，东南云敛曙曦红。晓凉远处疑沾雨，惭愧斯仍属落空。
西直门外·其一
作者：弘历
朝代：清
体裁：七言绝句

北至将临斋进宫，凭舆农务揽量中。前旬触目萦怀处，景况翻然了不同。
西直门外·其一
作者：弘历
朝代：清
体裁：七言绝句

北至逮今一月弥，黍禾芃长雨旸时。虔祈时若届秋稔，又共三农庆屡绥。
西直门外·其一
作者：弘历
朝代：清
体裁：七言绝句

北郊大祀岁躬亲，清晓还宫谒畅春。石陌柳阴朝爽飒，农功凭阅又经旬。
西直门外·其一
作者：弘历
朝代：清
体裁：七言绝句

又迨北郊举大禋，还宫迁坐致斋寅。昨宵云散馀微缕，念在念消净碧旻。
西直门外·其一
作者：弘历
朝代：清
体裁：七言绝句

回跸园廷五日居，致斋清禁返銮舆。石衢傍阅麦苗绿，又较前兹长寸馀。
西直门外·其一
作者：弘历
朝代：清
体裁：七言绝句

国俗由来重祭神，祭神如在合躬亲。暮春之朔举吉礼，晓命轻舆返禁闉。
西直门外·其一
作者：弘历
朝代：清
体裁：七言绝句

复还清禁非无事，预日十魁卷度裁。二十七番兹告蒇，传胪期得取真材。
西直门外·其一
作者：弘历
朝代：清
体裁：七言绝句

夏晓弗炎且薄寒，被霖足识袤而宽。麦虽失望黍禾茂，一雨郊原顿改观。
西直门外·其一
作者：弘历
朝代：清
体裁：七言绝句

夜雨廉纤破晓稀，视朝清禁驾言归。东华日朗浮云散，郊外晴光飏翠旂。
西直门外·其一
作者：弘历
朝代：清
体裁：七言绝句

彤宫每以致斋返，郊外民风历历看。野店墙阴仍积雪，晓舆�迤破轻寒。
西直门外·其一
作者：弘历
朝代：清
体裁：七言绝句

御园信宿遂还宫，为是斋居合禁中。吉亥将行耕耤礼，寿萱必告历年同。
西直门外·其一
作者：弘历
朝代：清
体裁：七言绝句

斋戒还宫趁晓凉，晴烟绿野露瀼瀼。约收麦报八分者，竟致九分欣看穰。
西直门外·其一
作者：弘历
朝代：清
体裁：七言绝句

春仲脩禋古帝王，还宫两日致斋常。轻舆郊外验农景，麦始茁芽未擢芒。
西直门外·其一
作者：弘历
朝代：清
体裁：七言绝句

昨晨微雨刚馀寸，今晓浓阴又放晴。润浥郊原经廿里，曰欣曰冀不胜情。
西直门外·其一
作者：弘历
朝代：清
体裁：七言绝句

晓日鸣鞭露气浓，如云多稼蔚丰茸。虽然未是腰镰候，此景常年得鲜逢。
西直门外·其一
作者：弘历
朝代：清
体裁：七言绝句

有事还宫告寿萱，轻舆晓出畅春门。春寒地气犹含冻，却见墙阴微雪存。
西直门外·其一
作者：弘历
朝代：清
体裁：七言绝句

泽祀将临又进宫，轻舆兰埒拂微风。麦登秋际黍苗美，凭览于斯一慰衷。
西直门外·其一
作者：弘历
朝代：清
体裁：七言绝句

涤圃千村纳稼齐，更欣早麦绿盈畦。小阳景与初秋异，即事拈吟迟马蹄。
西直门外·其一
作者：弘历
朝代：清
体裁：七言绝句

清晓轻舆趁爽移，法宫又届致斋时。麦秋禾黍新沾雨，虽是回苏尚待滋。
西直门外·其一
作者：弘历
朝代：清
体裁：七言绝句

甫踰廿日复还宫，殿选文材衡至公。麦穗已齐禾黍茁，青郊农况揽筹中。
西直门外·其一
作者：弘历
朝代：清
体裁：七言绝句

石街官柳绿丝齐，蝶逐飞花簇马蹄。最喜迎眸含湿润，春云又重碧峰西。
西直门外·其一
作者：弘历
朝代：清
体裁：七言绝句

禾如助长黍如油，又见崇墉麦报秋。一例凭舆鸡犬社，今来稍得释眉头。
西直门外·其一
作者：弘历
朝代：清
体裁：七言绝句

紫禁平明命六驺，御园返跸侍慈娱。居诸屈指才成五，景物青郊顿尔殊。
西直门外·其一
作者：弘历
朝代：清
体裁：七言绝句

经筵社祀例春朝，翠辇平明返禁寮。恰喜东郊方雪后，玉田十里未全消。
西直门外·其一
作者：弘历
朝代：清
体裁：七言绝句

翼路杨丝窣地青，韶光尔许艳郊坰。每每膏壤春流绕，却为观耕跸每停。
西直门外·其一
作者：弘历
朝代：清
体裁：七言绝句

致斋因复返彤闱，晓日轻舆历近畿。麦欲登秋禾黍长，目存所乐在民依。
西直门外·其一
作者：弘历
朝代：清
体裁：七言绝句

良苗近陇复遐町，一雨能回五谷青。今日轻舆凭览处，稍纾半夏刻靡宁。
西直门外·其一
作者：弘历
朝代：清
体裁：七言绝句

节临龙见举常雩，清晓还宫斋宿吾。半月园居疏命驾，今来农况阅沿途。
西直门外·其一
作者：弘历
朝代：清
体裁：七言绝句

视朝清晓命还宫，一雨田功迥不同。讵敢因之云满志，惟应自此益虔衷。
西直门外·其一
作者：弘历
朝代：清
体裁：七言绝句

轻风麦浪细飞芒，十日看抽尔许长。更喜谷田经雨后，青青已见出新秧。
西直门外·其一
作者：弘历
朝代：清
体裁：七言绝句

问穑频教迟马蹄，炊烟轻傍霁烟低。风光一种难描处，近墅遥村绿意齐。
西直门外·其一
作者：弘历
朝代：清
体裁：七言绝句

雨足新秋霁景低，石衢廿里不妨泥。凭观稍慰祈年望，下隰高原秀已齐。
西直门外·其一
作者：弘历
朝代：清
体裁：七言绝句

驾返彤宫自御园，礼缘皇子逮成婚。十馀日未出郊野，夹路农功子细论。
西直门外·其一
作者：弘历
朝代：清
体裁：七言绝句

麦陇青含宿润滋，凭观欣畏并深兹。因怀喜雨亭记语，三月恰逢五日期。
西直门外·其三
作者：弘历
朝代：清
体裁：七言绝句

一雨吾心与物苏，青郊弥望改观乎。回思愁似失于躁，却是其愁不可无。
西直门外·其三
作者：弘历
朝代：清
体裁：七言绝句

下隰高原润意浓，青圻即日可兴农。原常来往经行路，似此佳春得鲜逢。
西直门外·其三
作者：弘历
朝代：清
体裁：七言绝句

低地麦高高地低，同沾雨露致难齐。吾心祗祝均逢稔，优霈尤颙渥一犁。
西直门外·其三
作者：弘历
朝代：清
体裁：七言绝句

倚虹堂据玉河滨，每遇十年更焕新。屈指仍当新一再，百龄寿母庆重申。
西直门外·其三
作者：弘历
朝代：清
体裁：七言绝句

兰衢槿舍不生尘，见说沾膏近远均。稼穑艰难廑心所，谠言宁待范云陈。
西直门外·其三
作者：弘历
朝代：清
体裁：七言绝句

初望过而继望疑，城闉来往寄新诗。待看高廪心方慰，一岁都成祈岁时。
西直门外·其三
作者：弘历
朝代：清
体裁：七言绝句

前朝细雨未成寸，今日终风欲作霾。踊惧春膏或艰致，愁农意复始兹哉。
西直门外·其三
作者：弘历
朝代：清
体裁：七言绝句

四载春秋易燠寒，倚虹依旧入传餐。壁诗偶一从头看，俛首无言祇鼻酸。
西直门外·其三
作者：弘历
朝代：清
体裁：七言绝句

园居岂不阅农圃，农圃当官恐未真。今日郊衢真觉好，几多纾志为吾民。
西直门外·其三
作者：弘历
朝代：清
体裁：七言绝句

声清警跸不生尘，一抹岚光淡翠鳞。蓑笠农夫咨穑事，绝胜刻木殿前人。
西直门外·其三
作者：弘历
朝代：清
体裁：七言绝句

小驻传餐例倚虹，长河东注已冰融。重修盛典仍于此，屈指六年颙望中。
西直门外·其三
作者：弘历
朝代：清
体裁：七言绝句

往岁斯时未种多，今年出土幸成科。耘苗固可聊权待，复久其如薄植何。
西直门外·其三
作者：弘历
朝代：清
体裁：七言绝句

有事因之复进宫，郊圻便以阅农功。况吾望蜀本来惯，祇愿兴云特畏风。
西直门外·其三
作者：弘历
朝代：清
体裁：七言绝句

朝烟欲泮露光团，扑陇来牟已改观。绝胜常年凭览处，清怀一晌为农宽。
西直门外·其三
作者：弘历
朝代：清
体裁：七言绝句

石路岁陈颇废残，往来车马诉行难。广宁门外云甚此，王政经涂亦一端。
西直门外·其三
作者：弘历
朝代：清
体裁：七言绝句

粱高禾矮总芃芃，晓露浓濡漾细风。一种农�凭览处，惧遥欣近寸心中。
西直门外·其三
作者：弘历
朝代：清
体裁：七言绝句

菜畦蓏架霭秋烟，为忆齐东心惕然。近日雨旸时若否，民艰历历晚春前。
西直门外·其三
作者：弘历
朝代：清
体裁：七言绝句

蔀屋茅檐历历过，菜畦瓜架致婆娑。中途阵雨忽飘洒，于泽由来不谢多。
西直门外·其三
作者：弘历
朝代：清
体裁：七言绝句

都说昨年秋雨渥，麦根固复可春耕。人言岂若目亲睹，对此能无略慰生。
西直门外·其三
作者：弘历
朝代：清
体裁：七言绝句

高下菁葱景实佳，因之益廑保佳怀。得无前此慰为满，以致而今燮变乖。
西直门外·其三
作者：弘历
朝代：清
体裁：七言绝句

高低苗硕绿如油，三月难逢两雨优。陡忆去年五月景，一为慰复一为忧。
西直门外·其三
作者：弘历
朝代：清
体裁：七言绝句

麦芽近远绿抽芒，簇簇都含晓露瀼。屈指往来才十日，倏看第一好春光。
西直门外·其三
作者：弘历
朝代：清
体裁：七言绝句

黄云强半麦收俱，埸圃成堆砻尚需。或谓此时宜晒粒，寻思斯语尽然乎。
西直门外·其二
作者：弘历
朝代：清
体裁：七言绝句

一犁已足利新耕，更冀优沾尺泽盈。树杪风生心不怿，可知望蜀是人情。
西直门外·其二
作者：弘历
朝代：清
体裁：七言绝句

七成麰麦穗将熟，两样黍禾苗却芃。曰润曰烜各殊盼，权其轻重望霖充。
西直门外·其二
作者：弘历
朝代：清
体裁：七言绝句

二麦丰收实异常，半犹蔚陇半栖场。耞粗砻细需时日，此际殷祈曰若旸。
西直门外·其二
作者：弘历
朝代：清
体裁：七言绝句

二麦菁葱蔚绿畦，黍禾高下遍耕齐。诚欣诚虑三时远，敢曰康年已露倪。
西直门外·其二
作者：弘历
朝代：清
体裁：七言绝句

今春天贶优沾雪，沃野无尘土润膏。又见浓云低四宇，便思为雨惠重叨。
西直门外·其二
作者：弘历
朝代：清
体裁：七言绝句

兰衢迤逦几经还，忧喜筹农那得全。一雨皇州春色好，得诗也觉幸今年。
西直门外·其二
作者：弘历
朝代：清
体裁：七言绝句

再霈优霖意始安，不知足过自难宽。西山积素出城见，怪底迎舆送薄寒。
西直门外·其二
作者：弘历
朝代：清
体裁：七言绝句

农人春麦播应忙，秋麦犹然未茁芒。仲月风光北地惯，微凉此际谅无妨。
西直门外·其二
作者：弘历
朝代：清
体裁：七言绝句

冬舂云子香排户，露韭霜菘翠上盘。一幅田家乐图就，西山黛色白云端。
西直门外·其二
作者：弘历
朝代：清
体裁：七言绝句

刚盼时晴果放晴，苗而秀实待西成。霁烟犹恋衢旁柳，万缕珠光缀滟晶。
西直门外·其二
作者：弘历
朝代：清
体裁：七言绝句

前度幸逢沾雨后，迩来已逮望霖时。情知数日虽堪待，无那凭舆切切思。
西直门外·其二
作者：弘历
朝代：清
体裁：七言绝句

半月农田象又殊，麦齐穗黍绿苗扶。十年难遇一年状，益慰益钦自励吾。
西直门外·其二
作者：弘历
朝代：清
体裁：七言绝句

夜来细雨晓开晴，石陌纱舆嫩爽生。匏架豆棚一例好，豳风图里课农行。
西直门外·其二
作者：弘历
朝代：清
体裁：七言绝句

大祀抡元胥正务，还宫有事在躬亲。倚虹堂憩长河畔，周阅前题略怆神。
西直门外·其二
作者：弘历
朝代：清
体裁：七言绝句

廿馀日未此郊行，绿重麦畦苗勃生。更有凭观深幸者，新秧禾黍亦抽萌。
西直门外·其二
作者：弘历
朝代：清
体裁：七言绝句

春雨频沾夏若时，筑场早黍看如坻。聂夷中句寻常忆，救急欣先一月期。
西直门外·其二
作者：弘历
朝代：清
体裁：七言绝句

晓气清凉露气浓，瓜田莱圃总芃茸。豳风图画经行里，底藉重儓说劝农。
西直门外·其二
作者：弘历
朝代：清
体裁：七言绝句

晚田稻可冀丰还，瞻望每每一解颜。不为沽名勤望岁，乐忧此外更无关。
西直门外·其二
作者：弘历
朝代：清
体裁：七言绝句

村落市廛动接连，皇州景色自殷然。曰衣曰食胥养给，益切祈年吁稔虔。
西直门外·其二
作者：弘历
朝代：清
体裁：七言绝句

枳篱茅舍石衢隈，马踏轻泥不作埃。远看新红近失却，山桃一树忽将开。
西直门外·其二
作者：弘历
朝代：清
体裁：七言绝句

每每麦陇尽回苏，望惬怀新揽辔纡。云护西山犹酿雨，待看柳线贯烟珠。
西直门外·其二
作者：弘历
朝代：清
体裁：七言绝句

润舍郊野起耕耘，真是良农苦且勤。徼倖今年无望雨，西山又见布浓云。
西直门外·其二
作者：弘历
朝代：清
体裁：七言绝句

石街廿里绿阴稠，岁久欹颓事重脩。所为往来供职者，夏霖车马便经由。
西直门外·其二
作者：弘历
朝代：清
体裁：七言绝句

禾苗麦穗蔚菁葱，得雨应教硕且芃。待泽正当芒种候，甘膏犹靳望增忡。
西直门外·其二
作者：弘历
朝代：清
体裁：七言绝句

秋麦逮收春麦未，黍禾遍陇茂菁葱。此时望雨心诚切，却与常年致不同。
西直门外·其二
作者：弘历
朝代：清
体裁：七言绝句

种齐禾黍绿苗铺，一雨都看生意苏。似觉今年忧略早，更思忧幸未曾孤。
西直门外·其二
作者：弘历
朝代：清
体裁：七言绝句

秧禾苗黍齐争绿，秋麦春麰已作黄。都道今年胜去岁，九分颗粒喜登场。
西直门外·其二
作者：弘历
朝代：清
体裁：七言绝句

翠颖珠流晓露瀼，菜畦瓜架霭烟光。为欣时下民情豫，却虑秋成日正长。
西直门外·其二
作者：弘历
朝代：清
体裁：七言绝句

翼翼与与绣陇重，槿篱茅舍乐良农。凭舆自慰还自问，此景年来得几逢。
西直门外·其二
作者：弘历
朝代：清
体裁：七言绝句

芃绿虽看禾黍田，近山地即未耕全。昨宵雨欠一犁足，延揽徒增意郁煎。
西直门外·其二
作者：弘历
朝代：清
体裁：七言绝句

菜畴麦陇接苍林，莩甲从观生物心。已喜土膏方脉动，好云又复作春阴。
西直门外·其二
作者：弘历
朝代：清
体裁：七言绝句

观光今岁聚人多，米价依然平不过。设使西成又绥屡，同民额手庆如何。
西直门外·其二
作者：弘历
朝代：清
体裁：七言绝句

较量田功殊去岁，弗需望雨实宜晴。但思诸事特顺意，兢业钦承戒满盈。
西直门外·其二
作者：弘历
朝代：清
体裁：七言绝句

近陇遥阡麦颖齐，滟含晨露绿萋萋。如滋渥雨秋堪卜，益切殷殷恺泽徯。
西直门外·其二
作者：弘历
朝代：清
体裁：七言绝句

迩来宜雨亦宜晴，早晚中田总勃生。未敢先时欣意满，满欣意必待西成。
西直门外·其二
作者：弘历
朝代：清
体裁：七言绝句

迩来晴雨真时若，麦稔还赢去岁佳。去岁秋霖偏致潦，为兹怵惕敢纾怀。
西直门外·其二
作者：弘历
朝代：清
体裁：七言绝句

风和日丽雪初晴，况是烟坰草未萌。了识无虞麦芽冻，对斯能不慰心情。
西直门外·其二
作者：弘历
朝代：清
体裁：七言绝句

高梁冻解落流澌，柳色微黄渐染丝。桥畔倚虹堂好在，过门不入合于斯。
西直门外·其二
作者：弘历
朝代：清
体裁：七言绝句

麦看耔粒差增饱，禾喜秧苗助长芃。昨晚浓云霏阵雨，路尘清度晓凉风。
西直门外·其二
作者：弘历
朝代：清
体裁：七言绝句

麦芃五寸黍盈寸，都为优沾春雨饶。蓄目青葱同一色，轻舆缓度不知遥。
西直门外·其二
作者：弘历
朝代：清
体裁：七言绝句

麦齐穗矣黍抽秧，高下田畴绿罨望。曰夏曰秋时尚远，较量敢懈雨和旸。
西直门外·其四
作者：弘历
朝代：清
体裁：七言绝句

夏初春杪才旬日，两度忧欣孰为移。黄鸟多情解人意，绿阴深处语迟迟。
西直门外·其四
作者：弘历
朝代：清
体裁：七言绝句

惯经春旱为农愁，春雨兹欣沾绿畴。却恐嫩苗艰勃长，繄吾分也合先忧。
西直门外·其四
作者：弘历
朝代：清
体裁：七言绝句

虽然略慰更廑思，此际甘膏难再迟。日引月长春暮尽，设仍弗雨恐孤斯。
西直门外三首·其一
作者：弘历
朝代：清
体裁：七言绝句

庆节惠遐礼毕蒇，致禋绩学典宜行。还宫临苑无非事，便以轻舆发质明。
西直门外三首·其一
作者：弘历
朝代：清
体裁：七言绝句

春郊跋马踏春泥，趁润农民毕举犁。面贾减前麦种贵，世间万事率难齐。
西直门外三首·其一
作者：弘历
朝代：清
体裁：七言绝句

有事宫中数日停，起居心缱问慈宁。轻舆减从御园返，底用扬銮和响铃。
西直门外三首·其一
作者：弘历
朝代：清
体裁：七言绝句

雨过村圻宿润浓，柳丝黄嫩草方茸。微尘不作春烟淡，彷佛江南昨岁逢。
西直门外三首·其三
作者：弘历
朝代：清
体裁：七言绝句

前朝微雪酿微寒，积素田间玉未残。喜泽还虞发生碍，一时凭揽念多端。
西直门外三首·其三
作者：弘历
朝代：清
体裁：七言绝句

春麦方耕秋麦茁，力田孰不趁时和。课农来往于斯惯，凭揽欣多惧亦多。
西直门外三首·其三
作者：弘历
朝代：清
体裁：七言绝句

望雪固因晴已久，虞多复以潦犹存。曰虞曰望难为意，自愧自怜那尽言。
西直门外三首·其三
作者：弘历
朝代：清
体裁：七言绝句

雨畦烟甲绿葱然，行可翻犁种大田。等度常年得罕遇，越因欣慰越乾乾。
西直门外三首·其二
作者：弘历
朝代：清
体裁：七言绝句

出郊村墅带烟光，农父犹迟举耜忙。却是流阴弗相让，柳条青已渐赢黄。
西直门外三首·其二
作者：弘历
朝代：清
体裁：七言绝句

才喜春云傍曙生，行行朝旭又开晴。麦苗已见铺町绿，土润故滋宿纽萌。
西直门外三首·其二
作者：弘历
朝代：清
体裁：七言绝句

村舍炊烟拂短篱，清明节近杜家诗。已欣满目无尘意，又见低云送雨丝。
西直门外三首·其二
作者：弘历
朝代：清
体裁：七言绝句

树外纸鸢飏野坰，枳篱诘曲隐旗亭。春台乐处随民便，指日芳郊有踏青。
西直门外二首·其一
作者：弘历
朝代：清
体裁：七言绝句

抡魁有事禁城还，麦陇禾畴历览间。一雨都回生意蔚，幸惟额手慰开颜。
西直门外二首·其一
作者：弘历
朝代：清
体裁：七言绝句

诘曙雨零罢视朝，御园旋跸路非迢。顾瞻绿野增颜色，麦穗含浆黍润苗。
西直门外二首·其二
作者：弘历
朝代：清
体裁：七言绝句

桥畔池堂号倚虹，往来停跸俯澄空。东流恰似前题句，一例滔滔去不穷。
西直门外二首·其二
作者：弘历
朝代：清
体裁：七言绝句

行行云势向南驰，尽善心殷复惜之。却向豫齐遥致祷，即斯甘澍硕优施。
西直门外作
作者：弘历
朝代：清
体裁：五言律诗

三载一抡魁，传胪御殿回。轻凉避红日，浓露到青荄。麦穗都齐矣，禾苗有是哉。何修斯鲜遇，益慎敢徘徊。
西直门外作
作者：弘历
朝代：清
体裁：七言律诗

北郊岁岁勖躬勤，复此斋居式礼文。合在宫中养体志，还从郊外验耕耘。雨诚十日晴五日，麦蔚黄云黍绿云。田况近畿幸时若，惟殷敬惧以为欣。
西直门外作
作者：弘历
朝代：清
体裁：七言律诗

右社修禋返御林，询安膝下展颙心。才经数日春光好，更喜一天朝霭沈。浥露麦针齐贯玉，罥烟柳线软摇金。土膏今岁真濡润，举趾乘时慰实深。
西直门外作
作者：弘历
朝代：清
体裁：七言律诗

夜雨快晴晓爽侵，还宫又复值斋临。改观农务祝登玉，应节羲爻凛柅金。如砥石衢行处惯，似油绿野望中深。倚虹小憩传朝膳，正值军营报喜音。
西直门外作
作者：弘历
朝代：清
体裁：七言律诗

将奉安舆启跸程，吉行图近返都城。冻酥土脉才回润，春冷麦芽未发萌。雪过月馀空望切，风嫌迩日太勤生。朝来云气英英吐，目极遥天益系情。
西直门外作
作者：弘历
朝代：清
体裁：七言律诗

将祀农坛耕耤田，轻舆诘旦驾言旋。昨阴未雨诚惜矣，土润弗乾略释然。柳过薰黄垂袅袅，麦方芃绿吐芊芊。今年额手同民庆，时正长哉敬吁天。
西直门外作
作者：弘历
朝代：清
体裁：古风

将谒桥山逮启程，取途因近故还京。天高气爽宜巡跸，昨迩思量大慰情。长年畏事每先忧，前夜连阴虑雨稠。昨日开云今晓霁，夹衢禾黍畅登秋。春末夏初愁旱剧，既沾时恐致霖多。大田高下将收定，惧未孤应庆若何。
西直门外作
作者：弘历
朝代：清
体裁：五言律诗

度节驻春苑，还宫举辟雍。莫非事可慢，益敕已惟恭。雅实溯京镐，诗宁效景龙。麦畴胥待泽，历阅切无悰。
西直门外作
作者：弘历
朝代：清
体裁：古风

抡元属鸿仪，平明入禁城。旬馀未命舆，田功验郊行。黍禾虽发苗，而尚靳勃生。麦有吐穗者，秀实待雨零。迩日每作云，云作风随鸣。雨意觉犹迟，为之心怦怦。季春忆沾膏，心即戒满盈。踊惧如去岁，似欲符所评。岂予戒满心，或者弗至诚。
西直门外作
作者：弘历
朝代：清
体裁：七言律诗

春闱既毕例抡元，清晓还宫自御园。稚黍吐苗膏亟待，宿麰齐穗浪空翻。期殷十日更五日，愁欲无言复有言。二月青郊此辇度，率成孤望向谁论。
西直门外作
作者：弘历
朝代：清
体裁：古风

朝考抡翰材，有事还宫宿。企哉中秘书，夫人咸愿读。亦当拔其尤，更廑向隅独。为君难不一，何事而可忽。清晓命轻舆，农况历省目。麦祇半分收，黍秧待泽渥。即以夏至论，十日期已促。云生风辄随，我祈诚未笃。自咎无多辞，悚惶兼愧恧。
西直门外作
作者：弘历
朝代：清
体裁：七言律诗

祈社经筵蒇事皆，御园返跸谒思斋。柳街近觉黄薰杪，麦垄遥看绿染荄。因对晓阴望劳眼，见霏细霰盻盈怀。六花大霈才应慰，设作春霖当益佳。
西直门外作
作者：弘历
朝代：清
体裁：七言律诗

纱舆石陌晓凉浮，喜见腰䥥麦稔秋。穗滞柄遗妇子拾，斗量车载市廛收。欲行却惜忽然过，此遇不知何以脩。筑圃还应晴晒好，略嫌远宇布云头。
西直门外作
作者：弘历
朝代：清
体裁：七言律诗

行庆御园节事过，光阴半月迅无何。春祈仲讲举次第，茅舍烟村历�迤。脉起土膏雪增润，尘清石陌景含和。倚虹堂故传餐处，触目前题意怆多。
西直门外作
作者：弘历
朝代：清
体裁：五言律诗

视朝还紫禁，趁晓命轻舆。雨泽幸及节，田功观改初。烟郊历沃若，绿垄总芃如。却念西成远，心怀敢即舒。
西直门外作
作者：弘历
朝代：清
体裁：古风

还宫缘致斋，清跸趁朝爽。禾黍夹路旁，吐穗互俯仰。初谓叶蔚阴，芃芃可冀穰。侵寻日以甚，其下亦乾壤。土润时行际，而旱非所想。凭观祗益惭，无言惟怅怏。
西直门外作
作者：弘历
朝代：清
体裁：七言律诗

邸第亲临缘视疾，轻舆复此返都城。咏诗申志恒敦爱，煮药燃须太矫情。亚圃繁蔬滋宿雨，芃阡华黍曝新晴。筑场纳稼时犹未，望岁殷殷益屏营。
西直门外作
作者：弘历
朝代：清
体裁：七言律诗

釐降因之返禁城，金风华黍步舆迎。爽披昨晚收阵雨，曝喜秋阳畅晓晴。幸未大田伤夏涝，看犹万宝逮西成。畿南莫救水乡沴，仲月先教急赈行。
西直门外作
作者：弘历
朝代：清
体裁：七言律诗

龙见于时逮举雩，预斋清跸入皇都。黍苗麦穗均油若，坤转乾旋有是乎。手额陌阡信苏彼，问心忧惕未孤吾。秋收夏长期犹远，戒满惟殷敬与俱。
西直门外作·其一
作者：弘历
朝代：清
体裁：七言绝句

乘时行庆礼胥周，坛祭筵经政合求。�迤村郊观气象，昨年幸得九分收。
西直门外作·其一
作者：弘历
朝代：清
体裁：七言绝句

仲春还宫麦未青，兹看绿浪满郊町。香风饼饵幸堪卜，额手甘霖果是灵。
西直门外作·其一
作者：弘历
朝代：清
体裁：七言绝句

仲秋斋戒此还宫，晓日烘霞白间红。露气风光真应节，轻舆徐著阅农功。
西直门外作·其一
作者：弘历
朝代：清
体裁：七言绝句

传胪礼毕动鸣銮，仍返园居询懿安。应是昨来雨势遍，晓风城外益增寒。
西直门外作·其一
作者：弘历
朝代：清
体裁：七言绝句

北至将临预致斋，还宫诘晓法驺排。片时微雨过昨晚，尘静风清历石街。
西直门外作·其一
作者：弘历
朝代：清
体裁：七言绝句

北至将脩祀典崇，致斋法驾转彤宫。郊原含润夜过雨，衣袂生凉晓拂风。
西直门外作·其一
作者：弘历
朝代：清
体裁：七言绝句

北郊临祭进宫斋，清晓轻舆历石街。麦已逮收禾黍茂，往年实鲜见斯佳。
西直门外作·其一
作者：弘历
朝代：清
体裁：七言绝句

又值常雩龙见辰，还宫斋宿肃心神。快晴十日气和暖，迅矣风光夏代春。
西直门外作·其一
作者：弘历
朝代：清
体裁：七言绝句

回跸御园驻数朝，常雩斋戒返宫寮。浓云彻夜庶几雨，却惜晨光作片消。
西直门外作·其一
作者：弘历
朝代：清
体裁：七言绝句

夏初来往希膏泽，夏仲雨沾心始宽。北至斋临返宫禁，良田夹路顿殊观。
西直门外作·其一
作者：弘历
朝代：清
体裁：七言绝句

夜雨优霏傍晓晴，视朝有事返宫城。石街廿里轻舆度，喜不沾泥野气清。
西直门外作·其一
作者：弘历
朝代：清
体裁：七言绝句

岁举常雩总为民，由来无事合躬亲。致斋应返彤宫宿，必告询安谒畅春。
西直门外作·其一
作者：弘历
朝代：清
体裁：七言绝句

思孝秋尝祭奉先，还宫预日致斋虔。未经命驾才逾月，一览农功目朗然。
西直门外作·其一
作者：弘历
朝代：清
体裁：七言绝句

敬斋紫禁值常雩，却早优恩多稼濡。虽异早年祈请意，感深愧乃更深吾。
西直门外作·其一
作者：弘历
朝代：清
体裁：七言绝句

春榜胪传因进宫，青郊历历阅田功。麦麰结穗黍禾茂，廿日景光致不同。
西直门外作·其一
作者：弘历
朝代：清
体裁：七言绝句

春麰秋麦总芃芃，都为三冬雪泽充。却是吾心不知足，爱看云作懒闻风。
西直门外作·其一
作者：弘历
朝代：清
体裁：七言绝句

昨近凭舆见麦秧，旬朝觉复较前长。春云聚散方无定，待霈甘膏意更忙。
西直门外作·其一
作者：弘历
朝代：清
体裁：七言绝句

清和龙见举常雩，紫禁还居斋肃吾。春雨虽逢润麰麦，夏膏仍冀继沾濡。
西直门外作·其一
作者：弘历
朝代：清
体裁：七言绝句

清晓春云密布阴，甘霖沾复望生心。世间固鲜知足者，况是时当雩祭临。
西直门外作·其一
作者：弘历
朝代：清
体裁：七言绝句

清晓还宫因视朝，谢恩将以觐群僚。半年一举不为数，勤政之端志欲劭。
西直门外作·其一
作者：弘历
朝代：清
体裁：七言绝句

祀典重增遵祖徽，致斋有事返彤闱。凭舆历揽郊原景，村舍轻烟飏曙晖。
西直门外作·其一
作者：弘历
朝代：清
体裁：七言绝句

秋尝蒇事御园回，树夹石衢了不埃。一雨顿教苏万汇，甘膏神速若斯哉。
西直门外作·其一
作者：弘历
朝代：清
体裁：七言绝句

视朝正殿对千官，勤政于斯亦一端。已阅半年难再阕，还宫路便穑功观。
西直门外作·其一
作者：弘历
朝代：清
体裁：七言绝句

讲罢文华即命鸾，那更西苑重盘桓。宫城五日侵寻过，言返御园切问安。
西直门外作·其一
作者：弘历
朝代：清
体裁：七言绝句

询豫清晨复进宫，敬神事亦述家风。石衢十里而遥耳，便以传餐憩倚虹。
西直门外作·其一
作者：弘历
朝代：清
体裁：七言绝句

趁爽轻舆诘旦行，碧天云净快新晴。绿田高下均改观，望外获斯真慰情。
西直门外作·其一
作者：弘历
朝代：清
体裁：七言绝句

还宫兹为视朝仪，露埒轻舆晨爽披。村景今番更殊胜，圃场收麦庆如茨。
西直门外作·其一
作者：弘历
朝代：清
体裁：七言绝句

迩日炎歊实异常，轻舆夙驾趁晨凉。又逢北至又希雨，虔洁心滋惭不遑。
西直门外作·其一
作者：弘历
朝代：清
体裁：七言绝句

麦穗摐摐色染黄，未炊餈饼已闻香。虽然细雨无妨碍，此际心期在若旸。
西直门外作·其一
作者：弘历
朝代：清
体裁：七言绝句

龙见应修雩祭常，还宫迁坐致斋庄。逾旬未见烟郊景，二麦菁葱苗更长。
西直门外作·其三
作者：弘历
朝代：清
体裁：七言绝句

不独郊畿幸时若，兼知齐豫庆休徵。益谦损满惟天道，滋切吾心日凛兢。
西直门外作·其三
作者：弘历
朝代：清
体裁：七言绝句

二麦常称性喜寒，近云根畏冷宜乾。明知慰我作转语，可识为君总是难。
西直门外作·其三
作者：弘历
朝代：清
体裁：七言绝句

倚虹堂据路之中，憩以传餐岁岁同。今日过门而不入，痛思庆典竟成空。
西直门外作·其三
作者：弘历
朝代：清
体裁：七言绝句

回思夏午方愁旱，将恐大田获并虚。旋转鸿钧霈优泽，改观愁亦未孤予。
西直门外作·其三
作者：弘历
朝代：清
体裁：七言绝句

土润平原春草芊，倚虹传膳取途便。不堪旧咏从头读，泚颡惟增意黯然。
西直门外作·其三
作者：弘历
朝代：清
体裁：七言绝句

无前愁亦无兹慰，愁慰由来相转旋。因识世间胥若此，勤思泰否倍瞿然。
西直门外作·其三
作者：弘历
朝代：清
体裁：七言绝句

早禾勃长将吐穗，晚黍芃生都拔秧。半月前愁漫回忆，彼无此亦鲜嘉偿。
西直门外作·其三
作者：弘历
朝代：清
体裁：七言绝句

时欢时戚更无齐，戚为街头面价低。大抵人情多不足，为君难亦可知兮。
西直门外作·其三
作者：弘历
朝代：清
体裁：七言绝句

昨作风霾傍晚收，恐因靳泽踊增愁。阵云落雨石衢湿，便以优沾可得不。
西直门外作·其三
作者：弘历
朝代：清
体裁：七言绝句

月馀曾未出郊行，屡盼甘霖屡盼晴。今日凭舆心慰处，右坛诚可报秋成。
西直门外作·其三
作者：弘历
朝代：清
体裁：七言绝句

朔朝二寸略为滋，郭外青青麦陇披。忖度农功诚可待，越因可待切愁思。
西直门外作·其三
作者：弘历
朝代：清
体裁：七言绝句

未曾田况见斯前，望霁心殷刻企然。苟患失之无不至，仲尼语获我心先。
西直门外作·其三
作者：弘历
朝代：清
体裁：七言绝句

殷勤慰谕沐慈恩，谓合今朝得解烦。一例重农廑稼穑，古来可有似徽尊。
西直门外作·其三
作者：弘历
朝代：清
体裁：七言绝句

畅春西望树笼烟，弗进园门意黯然。比似往年无可说，祇馀恩慕礼金仙。
西直门外作·其三
作者：弘历
朝代：清
体裁：七言绝句

虽经两次被甘膏，三四寸非优渥叨。获麦宜晴聊可待，巧辞悦我畏斯曹。
西直门外作·其三
作者：弘历
朝代：清
体裁：七言绝句

近塍远垄麦翻风，稻下黍高苗毕芃。比似常年鲜所见，畏盈反觉寸心忡。
西直门外作·其三
作者：弘历
朝代：清
体裁：七言绝句

迤逦烟村画坐开，鸣梢底用急忙催。西山高处仍馀雪，送有轻寒迎面来。
西直门外作·其三
作者：弘历
朝代：清
体裁：七言绝句

麦穗森森秀欲齐，黍禾苗出土萋萋。去年比似尤佳矣，此际踟蹰益敬兮。
西直门外作·其二
作者：弘历
朝代：清
体裁：七言绝句

二麦当秋过半收，禾苗绿亦被田畴。顾兹益为祈膏泽，后乐恒艰祗先忧。
西直门外作·其二
作者：弘历
朝代：清
体裁：七言绝句

二麦芃芃禾黍茁，较量农景胜常年。宁无庆慰宁无虑，谦巩惟殷励惕乾。
西直门外作·其二
作者：弘历
朝代：清
体裁：七言绝句

二麦芃青大田种，凭舆岂不意祺然。迩来云作每弗雨，又恐泽艰心为悬。
西直门外作·其二
作者：弘历
朝代：清
体裁：七言绝句

京东往返复京西，麦色芃芃茂总齐。郊外灌畦犹觉好，春云喜又远天低。
西直门外作·其二
作者：弘历
朝代：清
体裁：七言绝句

农况今年实异常，都缘时雨复时旸。逮秋历夏恒如此，方慰兹怀兹未遑。
西直门外作·其二
作者：弘历
朝代：清
体裁：七言绝句

前兹苑外才苞颖，今日路傍穗结齐。助长时因旸雨若，目欣心惕首虔稽。
西直门外作·其二
作者：弘历
朝代：清
体裁：七言绝句

前朝甘雨又频沾，夹路农田取次觇。柳陌凭舆晓凉切，麦宜寒尔王何嫌。
西直门外作·其二
作者：弘历
朝代：清
体裁：七言绝句

夏五恩膏沾下旬，迩来逾月未行巡。苗而已秀秀将实，改观青郊速以神。
西直门外作·其二
作者：弘历
朝代：清
体裁：七言绝句

宫中十日未郊行，郊外韶光顿改呈。今岁阳和回暖速，春分甫至似清明。
西直门外作·其二
作者：弘历
朝代：清
体裁：七言绝句

廿里石衢路不长，春酥土气润生香。两行官柳轻风拂，却见梢头渐染黄。
西直门外作·其二
作者：弘历
朝代：清
体裁：七言绝句

御殿虽云沿例事，政勤庶绩要精严。石街清跸还宫禁，讵可园居镇避炎。
西直门外作·其二
作者：弘历
朝代：清
体裁：七言绝句

早田将熟晚田实，浥露摇风高下齐。禾黍香中笋舆度，慰哉因以益钦兮。
西直门外作·其二
作者：弘历
朝代：清
体裁：七言绝句

早黍登场晚禾秀，复看荞菜茁苗森。可知芃绿薰黄里，多少较晴量雨心。
西直门外作·其二
作者：弘历
朝代：清
体裁：七言绝句

昨虑春寒冻麦苗，每于报雨慰兼焦。兹看绿野芃芃起，饼饵香风庶可要。
西直门外作·其二
作者：弘历
朝代：清
体裁：七言绝句

昨过青苗怜欲萎，今来绿垄沐如新。可知一雨恩膏溥，助长真应胜宋人。
西直门外作·其二
作者：弘历
朝代：清
体裁：七言绝句

晓云欲捲白榆街，夜雨朝晴实惬怀。一阵凉风送丝点，虽无妨觉霁为佳。
西直门外作·其二
作者：弘历
朝代：清
体裁：七言绝句

看来绿麦本青葱，几寸又欣长以芃。可望稔因愁望雨，凭舆欣不抵愁衷。
西直门外作·其二
作者：弘历
朝代：清
体裁：七言绝句

石街左右总宜观，收麦堆堆忙未完。趁此晴明好持穗，幸哉农父一时欢。
西直门外作·其二
作者：弘历
朝代：清
体裁：七言绝句

石街清跸缓前移，农务村村举趾时。耕耤隔年撰辰定，勤民倡穑每嫌迟。
西直门外作·其二
作者：弘历
朝代：清
体裁：七言绝句

石道重修平似掌，都人士喜利经行。偶思孟子何必曰，那辟乾元亨及贞。
西直门外作·其二
作者：弘历
朝代：清
体裁：七言绝句

禾黍芃苗麦欲登，更闻米价未曾增。凭舆切切无他愿，祗愿如斯绥屡仍。
西直门外作·其二
作者：弘历
朝代：清
体裁：七言绝句

稷下黍高种已齐，今春农事早非稽。待耘此日田畴润，擢颖青青恰入题。
西直门外作·其二
作者：弘历
朝代：清
体裁：七言绝句

绿柳红桃已报春，麦针含处露华新。却思半月前经况，膏泽回苏倍起寅。
西直门外作·其二
作者：弘历
朝代：清
体裁：七言绝句

见佳更切戒盈衷，晓日轻云色作红。细缕全消碧天净，宜旸乃得释忧忡。
西直门外作·其二
作者：弘历
朝代：清
体裁：七言绝句

郁消润逼解愁萦，迎面风来凉爽生。更有渊衷独慰者，孟秋甲子朔时晴。
西直门外作·其二
作者：弘历
朝代：清
体裁：七言绝句

麦收已定更翻犁，黍叶禾苗勃长齐。况是迩来雨旸若，为民庆矣更祈兮。
西直门外作·其二
作者：弘历
朝代：清
体裁：七言绝句

麦熟堪期七八分，黍禾勃长已锄耘。目前晴雨都应可，又见弥空布族云。
西直门外作·其二
作者：弘历
朝代：清
体裁：七言绝句

麦粒收完已入仓，高堆麦草尚馀场。黍禾近远青苗蔚，遇此何修敬不遑。
西直门外作·其二
作者：弘历
朝代：清
体裁：七言绝句

黍田已遍起耕犁，出土新苗一指齐。却是人情不知足，多多益喜盼朝隮。
西直门外作·其二
作者：弘历
朝代：清
体裁：七言绝句

黍高稻下茂连塍，较量常年得鲜曾。未至秋收敢言稔，念殷保美越兢兢。
西直门外作叠昨岁韵三首·其一
作者：弘历
朝代：清
体裁：七言绝句

跸返宫因北至斋，纤尘弗动爽迎街。迤南云较御园胜，城近真看麦色佳。
西直门外作叠昨岁韵三首·其三
作者：弘历
朝代：清
体裁：七言绝句

丑岁诚赢子载前，今寅复似昔壬然。自惭调幕多逢否，忍弗为民忧以先。
西直门外作叠昨岁韵三首·其二
作者：弘历
朝代：清
体裁：七言绝句

四寸沾宁弗慰衷，郊园乾愧面颜红。何当继润渥以溥，壹郁依然心有忡。
西直门外六韵
作者：弘历
朝代：清
体裁：五言排律

昨日雨过午，申时云放晴。居宫心为爽，御殿礼欣行。趁晓籞园返，凭舆农景评。既收未熟麦，望霁盼霖情。一意浑无定，五言漫有成。亦惟增愧耳，厌听颂精诚。
西直门外再叠前岁韵三首·其一
作者：弘历
朝代：清
体裁：七言绝句

还宫虔以北郊斋，清晓轻舆度石街。寅似壬愁癸胜亥，欣兹较历岁为佳。
西直门外再叠前岁韵三首·其三
作者：弘历
朝代：清
体裁：七言绝句

春泽佳于数载前，夏初微欠惕依然。即今雨后适旸若，敢忘殷勤忧在先。
西直门外再叠前岁韵三首·其二
作者：弘历
朝代：清
体裁：七言绝句

优沾宜霁不宁衷，雾敛云收晓日红。幸异昨年此途况，远萦山左复增忡。
西直门外即事
作者：弘历
朝代：清
体裁：古风

孟夏下浣雨滂沱，竟罢视朝此路过。值斋还宫复由此，将弥月乃晴日多。其间阵雨未普被，穗亦结麦苗亦禾。灌浆润根待膏澍，其如密云不雨何。雷声率催东南往，东南齐或邀恩波。伫俟亦未见信至，而齐较此旱尤苛。近观远望总蒿目，即事七字徒吟哦。
西直门外即事
作者：弘历
朝代：清
体裁：五言律诗

露重晓烟微，菁葱遍近畿。骋眸林叶张，惬意麦苗肥。锦蝶随花乱，黄鹂选树飞。凉风驱急雨，忽湿侍臣衣。
西直门外即事书怀
作者：弘历
朝代：清
体裁：古风

低麦已吐穗，高麦才三寸。高低胥待泽，望雨中心闷。闷望亦我常，今年益徬徨。潦馀民荐饥，亟资接青黄。青黄惟此赖，迩日风转大。蓬蓬镇扬尘，披襟惄无奈。无奈惟自尤，较量忆从头。盼风而惧雨，春暮犹然愁。春暮忽立夏，曾未十日暇。盼雨而惧风，秦越情殊乍。情殊殊实同，无非嗟我农。行当举常雩，沛恩希鸿濛。
西直门外即景六韵
作者：弘历
朝代：清
体裁：五言排律

弥月此循陌，回銮因视朝。夏田较春茂，朝雾喜云消。梁际已抽穗，麦馀新茁苗。市间落面价，篱上夥瓜条。大胜从来景，惟希此后调。西成期尚早，那敢意逍遥。
西直门外口号
作者：弘历
朝代：清
体裁：七言绝句

菜畦麦陇历凭诸，小雨无过略洗如。泽既施之而弗渥，似言为政警乎予。
西直门外行
作者：弘历
朝代：清
体裁：古风

庆撰辰，惬豫情，值斋信宿返都城。承欢肃祀无非事，简礼偷安岂曰诚。缭转康衢逾廿里，扈随藩卫聚初正。烟村内有蚕灯景，便复因之望瑞霙。
西直门外观稼·其一
作者：弘历
朝代：清
体裁：七言绝句

逾月郊衢又不同，隰禾原黍郁芃芃。可知待实期丰者，总在宵忧晓祝中。
西直门外观稼·其二
作者：弘历
朝代：清
体裁：七言绝句

铜雀将鸣望好秋，凭观信可略消愁。问余愁果全消未，只待篝车报备收。
西直门外郊行·其一
作者：弘历
朝代：清
体裁：七言绝句

春郊阅历夏郊并，望雨燕齐达帝京。今日凤城门外路，宜人都为昨霖行。
西直门外郊行·其三
作者：弘历
朝代：清
体裁：七言绝句

所胜当年田遍耕，益资膏泽润苗茎。通宵甘雨滋优渥，尚有馀情惜晓晴。
西直门外郊行·其二
作者：弘历
朝代：清
体裁：七言绝句

陌柳垂珠露未乾，肩舆缓步破轻寒。五朝前切愁农况，一雨郊行䪺改观。
西陲
作者：弘历
朝代：清
体裁：五言律诗

西陲方荡定，卒未得休师。勤远非初意，三年乃逮兹。设能先执领，安用屡移棋。事顺乏人干，乏人责在谁。
西风
作者：弘历
朝代：清
体裁：古风

西风一夜枕上闻，凛秋感触愁怀纷。四时代嬗来复去，万缘梦幻合必分。重衾已觉轻寒切，夜台谁伴凉更彻。桂月光浮万寿觞，往岁欢娱忍重说。今年偏觉寒来早，触景遥忆剑南道。黩武开边夙所戒，以顺应逆古有道。金川地险碉寨坚，迁延用致我师老。运奇折冲无善术，涓涓不塞虑因小。彼地六月雪片飞，嗟哉士卒霜戈抱。
西黄寺
作者：弘历
朝代：清
体裁：五言律诗

瞻礼西黄寺，丹书僧遣回。百年奉朝贡，诸部仰怀来。抚彼仍存制，于中斥外猜。有元乃佞佛，似此岂能哉。
要亭行宫即景
作者：弘历
朝代：清
体裁：五言律诗

向北田愈好，遥亭那觉遥。连朝日欣曝，阵雨潦全消。晚树风含爽，閒花露浥娇。明当出关口，闻说稼尤饶。
要亭行宫对雨
作者：弘历
朝代：清
体裁：七言律诗

昨夜轻雷雨密云，晓晴烟润驿程分。驻舆过午英英蔚，凭槛中庭□□纷。不疾不徐空宇绘，如笙如筑溜檐闻。西南望喜阴容重，庶渥甘膏利耦耘。
要亭行宫对雨三首·其一
作者：弘历
朝代：清
体裁：五言律诗

午热蒸为雨，晚田润待秋。荞蔬均得益，囊橐早应收。遥嶂青横滴，空罗白竖流。谁云值清暇，正尔问军邮。
要亭行宫对雨三首·其三
作者：弘历
朝代：清
体裁：五言律诗

檐声细注瀑，树色暝生烟。此景非今始，相逢属偶然。由来挈行笥，便与命吟笺。入夜云容散，明朝好著鞭。
要亭行宫对雨三首·其二
作者：弘历
朝代：清
体裁：五言律诗

较农今岁好，筹远旁秋烦。了识无多幸，人情未易言。即看一雨爽，便为昨朝暄。坐对濛濛者，因之忆玉门。
要亭行宫晚坐
作者：弘历
朝代：清
体裁：古风

白檀寻古路，绿树入行馆。沿途宝稼看，庆慰诚不浅。近山风益爽，片云亦驱遣。纳凉复清暇，适可芸编展。觐扬缅周书，休助遵夏典。
要亭行宫晚坐
作者：弘历
朝代：清
体裁：七言律诗

芹岭东头路熟经，到来别馆称延停。一天霁景无边碧，万嶂秋山直北青。杂卉露中香馥郁，高槐风处爽珑玲。黍华铜雀西成近，略得吾心获所宁。
要亭行宫晚坐
作者：弘历
朝代：清
体裁：七言绝句

要亭名以有要泉，考证曾经丙午年。向北田功今岁美，坐思目睹意恬然。
见几
作者：弘历
朝代：清
体裁：古风

尝读系辞传，见几曰君子。设其俟终日，毫釐谬千里。驰驿易闽督，往台湾经理。甫于到台湾，前一日事否。凤山得复失，三千军败北。贼势益猖狂，欲攻郡城迩。设非常青至，事不可知矣。幸藉老成臣，鼓励士气起。今日接飞章，戕贼新壁垒。贼党悔罪投，用以杀贼匪。郡城得以安，群贼散披靡。惟待调兵至，贾勇贼巢洗。回思转移间，实赖见几耳。见几岂易哉，昊贶蒙佑启。贞吉天助顺，诚明传合旨。
见初耕者示直隶接驾官
作者：弘历
朝代：清
体裁：古风

前朝密雪霏，将谓暖尚赊。时节不相让，即渐转暄和。风物融以盎，山川润且嘉。眄彼芳原草，亦复舒萌芽。溪流曲抱村，茅屋三两家。前驱彻警跸，历历策骑过。有叟牵乌犍，服犁翻春坡。布种者其子，云是麦与禾。低田已堪耕，高田功倍加。问彼去年稼，谓比前岁多。稍可足衣食，尚难供差科。我闻默然念，作君之谓何。斯民三代民，直道行无颇。饥溺切已怀，一体理则那。嗟尔良有司，漫事德政誇。与民共休息，刘方岂伊遐。
见山
作者：弘历
朝代：清
体裁：五言律诗

北背太行隐，南循广甸披。廿朝无罨目，清晓忽呈眉。望近行犹远，因高亦及卑。云中青未了，恰是杜家诗。
见山
作者：弘历
朝代：清
体裁：七言律诗

平原行久见山欣，况复初韶霁兖云。漫说鲁齐青未了，请看天地白中分。送来寒气迎朝辔，付与吟情寄夕曛。我向登峰志舒啸，不同七十二朝君。
见山
作者：弘历
朝代：清
体裁：古风

漠中无崇峦，沙冈率平坦。绿盖乏松柏，白穗多芦笴。如是经破旬，诗情因亦短。行行近吉林，碧柳目前宛。岚烟接匪遥，山翠来自远。红叶与青枝，点缀高低巘。譬游沧海中，波天一望满。依稀见数峰，知是蓬莱苑。
见山
作者：弘历
朝代：清
体裁：七言律诗

燕山小别见齐山，十日馀行平甸间。乍觉一棱写犀额，旋看几㡧列云鬟。那能仁者同其乐，且喜静兮对以閒。计里明当玉符宿，更应餍饫领孱颜。
见山楼
作者：弘历
朝代：清
体裁：五言律诗

出树有高楼，见山与额留。由来一合相，那问几经秋。崖浪阶前叠，松涛窗外流。如何僧绍后，不复觏潜修。
见岳麓
作者：弘历
朝代：清
体裁：古风

朝曦驻扶桑，天际微茫分。东来紫翠光，隐隐滃飞云。知是岱岳麓，初见意已欣。杜甫有佳句，果然符所云。指日陟其顶，一破苍穹雰。
见心斋口号
作者：弘历
朝代：清
体裁：七言绝句

一片波光拟见心，坐思此语更宜斟。万缘孰不由心见，莫漫迷头认影寻。
见心斋口号
作者：弘历
朝代：清
体裁：七言绝句

山半拓池一亩宽，见心因以额斋端。思量此事诚为易，若曰人心见实难。
见新耕者
作者：弘历
朝代：清
体裁：七言律诗

春郊叱犊一声声，雨笠风蓑最仅情。忆似燕南还早作，喜从淮北见新耕。烟花千里都应让，铚艾三秋冀有成。望杏瞻蒲迎跸路，水田疆畎互纵横。
见新耕者
作者：弘历
朝代：清
体裁：古风

畿辅民何幸，连岁颇有收。秋麦已茁芽，春麦复播畴。不惟春麦然，禾黍种堪投。是因地气润，曾无艰种忧。路傍任叱犊，弗令呵前驺。仍饬禁蹂躏，同民祝瓯窭。
见新耕者
作者：弘历
朝代：清
体裁：古风

青郊土脉滋，良农群举趾。牟麦出土新，禾黍布种始。犁耙呼旅亚，馌饷来妇子。勤劬众力作，豳风图在此。民依我先知，见此宁无喜。
见新耕者
作者：弘历
朝代：清
体裁：七言绝句

青郊雨后见新耕，按辔因教缓缓行。春色无边总娱目，何如芟柞最怡情。
见新耕者·其一
作者：弘历
朝代：清
体裁：七言绝句

腊雪优沾土脉滋，欣看举趾不违时。春生夏长秋收穫，廑虑方长今始之。
见新耕者·其三
作者：弘历
朝代：清
体裁：七言绝句

趁润郊原力作齐，上农夫实可怜兮。英英云已西峰羃，为吁时膏足一犁。
见新耕者·其二
作者：弘历
朝代：清
体裁：七言绝句

勒辔因成驻马观，省耕底藉有司官。祝釐排当无须亟，见此真教博懿欢。
见新耕者·其四
作者：弘历
朝代：清
体裁：七言绝句

秋麦葱葱翠色均，春郊播谷出耕人。无非衣食根源计，蹂躏严防申命频。
见新耕者三首·其一
作者：弘历
朝代：清
体裁：七言绝句

力穑农夫不让时，正当蒸动土膏滋。彻犁翻起全湿润，潦被秋霖剧苦思。
见新耕者三首·其三
作者：弘历
朝代：清
体裁：七言绝句

或御轻舆或策马，土香平野慢催行。前驱知我勤农意，一任春畴互力耕。
见新耕者三首·其二
作者：弘历
朝代：清
体裁：七言绝句

歉馀仍恐误春田，黄牸相将催叱鞭。糊口艰还留麦种，一端即此已堪怜。
见春亭
作者：弘历
朝代：清
体裁：七言绝句

琼岛犹馀积素皴，波光树色已因循。山亭何系人来往，八柱依然此见春。
见春亭
作者：弘历
朝代：清
体裁：七言绝句

虚亭若翼假山陂，问景延睎立片时。草木漫疑鲜芳信，几多春意酿于斯。
见杏花
作者：弘历
朝代：清
体裁：五言律诗

时节弗相让，烟村杏报春。红苞全润露，白朵不妨尘。渐入崇山路，宁须曲水滨。行唐逢上已，随意度芳晨。
见杏花始放
作者：弘历
朝代：清
体裁：古风

桃花例比杏花先，今年见杏桃之前。山村种植随土性，那计景物供留连。杏花岂比桃花早，杏兹半放桃应老。春色阑珊霎眼间，马上相逢阜阳道。五台花朝花信赊，御园想已蒸绯霞。我尚依依执色相，何能致雨曼陀华。
见桃花始开·其一
作者：弘历
朝代：清
体裁：七言绝句

红杏园中桃始华，才舒春色未蒸霞。底从名相分宾主，付与东风次第加。
见桃花始开·其二
作者：弘历
朝代：清
体裁：七言绝句

夭夭灼灼碧溪隈，度索移将蓝水栽。屈指花朝才七日，果然来复一枝开。
见梅
作者：弘历
朝代：清
体裁：古风

昨日见梅瓷盆中，今日见梅湖石畔。盆中本是出熏㸐，石畔由来自开灿。人力定应输天然，勃来春意谁得限。轻寒虽与勒梢头，弹绿晕红三两绽。邻仙体质超尘姿，诗品恰如出精练。徐徐可尔漫昌昌，江国行当待吟判。
见红叶今年霜信似速于往年以闰在四月夏至在五月初三日之故兹见红叶亦较早于往岁也然今八月初七日正在秋分则物之应候原亦不失其节也
作者：弘历
朝代：清
体裁：七言律诗

绿云丛里火珠鲜，瞥眼流光隔七年。早识木兰今岁冷，近徵葵简众诚坚。何妨从请聊罢猎，兼得驻兹盼喜笺。若谓山庄留咏景，那知望捷寸心悬。
见耕者
作者：弘历
朝代：清
体裁：五言律诗

好雨让风晴，真教可惜生。清晨排猎骑，沃土见春耕。犁起新泥润，布来嘉种盈。田功时尚早，稍以慰吾情。
见耕者
作者：弘历
朝代：清
体裁：古风

往岁见耕者，不过为色喜。今岁见耕者，欲喜早怜矣。所怜务本民，忍饥藏种子。勤劬耩湿田，以冀新苗起。三时尚遥遥，此际敢满拟。其艰致种者，借予已有旨。满目视如伤，侍臣曷从揣。
见耕者
作者：弘历
朝代：清
体裁：古风

扬鸾鸣和铃，芳郊经迤逦。是时春将仲，盎然风物美。脉土既已滋，于焉农举趾。乌犍耕晓烟，桔槔转新水。携筐布嘉种，曰穈芑秬秠。徂畛侯主伯，课业维孙子。有来思媚妇，饷之用二簋。停舆一问之，所言良有以。赋性质且芚，难为韦带士。况彼劳青灯，岂易拾金紫。欲为工贾流，近利吾所耻。所以四民中，惟农良莫比。土物诚可爱，世世恒守此。当春南亩苏，修我耒与耜。惟祈雨旸若，仓箱还可拟。
见耕者
作者：弘历
朝代：清
体裁：五言律诗

播谷当春始，扶犁迈远阡。土膏苏大地，雨泽赖苍天。辛苦诚堪念，忧勤未息肩。停銮兹一览，兴在甫田萹。
见耕者
作者：弘历
朝代：清
体裁：七言律诗

春冷因迟举趾俦，今朝始见叱耕牛。欣其翻土胥含润，廑以登场辽待秋。传读柳文弗藉督，诗吟豳雅自为谋。凭观因悟敷政要，不扰斯民即被庥。
见耕者
作者：弘历
朝代：清
体裁：五言律诗

秋麦绿方萌，春牟播趁晴。土膏真润泽，农事始经营。不许严呵斥，任其纷谒迎。凭观心喜处，知弗误新耕。
见耕者
作者：弘历
朝代：清
体裁：古风

策骑循长途，夹路秋麦芊。间亦有隙处，叱犊农驱鞭。将云播春麦，问知乃大田。黍禾均可耕，土润地气宣。幸矣有是乎，早种根益坚。因之忆往岁，望雨期每愆。孰谓清明时，秋苗垦以全。然而秀实遥，慰仍馀惧焉。
见耕者
作者：弘历
朝代：清
体裁：古风

葆舆度兰衢，骀荡多春意。土膏既脉起，兴锄举农事。叱牛偶耕人，胼胝特勤勚。夫岂有督课，所以谋终岁。允惟土物爱，心臧毋巧伪。端可验民风，不教驱卫骑。劳力尔不辞，治人我常愧。
见耕者·其一
作者：弘历
朝代：清
体裁：七言绝句

春郊景物最谁佳，绿野耕犁叱犊皆。后麦早禾都可种，幸哉农父慰予怀。
见耕者·其一
作者：弘历
朝代：清
体裁：七言绝句

腊雪沾馀春雪沾，新耕不误悦黎黔。诘经何必根牟子，举趾豳风二月占。
见耕者·其三
作者：弘历
朝代：清
体裁：七言绝句

酒浆申酉幸丰连，喜动农夫耕润田。却念满谦招损益，欣然望处倍瞿然。
见耕者·其二
作者：弘历
朝代：清
体裁：七言绝句

城乡米价问全低，沃野相将架耦犁。大异前巡斯所见，饥民借种耩春泥。
见耕者·其二
作者：弘历
朝代：清
体裁：七言绝句

或有歇犁瞻跸旌，岂知我亦为迟行。尝其旨否异田畯，一例相亲宵雅情。
见芍药戏作
作者：弘历
朝代：清
体裁：七言绝句

从来花事盛吴趋，春冷偏迟绽鼠姑。今日风沙齐道侧，乱头祗见魏家奴。
见萤
作者：弘历
朝代：清
体裁：古风

流晶疑夜烛，成质自腐草。雨润复日晅，化生候移早。随风任飞飞，带雨犹皎皎。南华称齐物，何独訾光小。
见虹
作者：弘历
朝代：清
体裁：七言律诗

无端复雨复忧忡，傍晚云收幸见虹。可卜定晴宜暑月，还希催溜畅凄风。远源涨落武列北，空宇桥拖螮蝀东。天地何当有淫气，失言难讳紫阳翁。
见锄禾者
作者：弘历
朝代：清
体裁：七言绝句

亚垄新苗草半封，三耘岂惮汗流胸。庭罗玉食诚多愧，终岁辛勤只老农。
见麦
作者：弘历
朝代：清
体裁：七言律诗

闰岁春寒麦出迟，齐郊今日始逢之。启双眼实胜图画，沃朕心如话别离。稚稚最怜尘土压，芊芊那得露华滋。幸兹风定云容蔚，益为颙祈甘雨时。
观云榭
作者：弘历
朝代：清
体裁：古风

一片云来霔快雨，一片云去成快晴。快雨沃沾禾黍润，快晴朗暴禾黍荣。凭榭观云幸若此，不似望雨望晴之际。观云都觉愁无比，何脩而遇益恭已。
观云榭
作者：弘历
朝代：清
体裁：古风

出岫者无心，观峰者有意。以有应其无，如愿自艰致。有必有所萦，无乃无所系。寄语为观者，漫以目为视。
观云榭
作者：弘历
朝代：清
体裁：古风

敞榭额观云，观云意各异。每当望雨时，云散愁开霁。设复苦霖际，云聚忧霪积。云之聚散本无心，观者愁多喜艰致。云乎云乎，岂能宜雨而雨宜旸而旸，聚散如人意。丰隆若有言，所愿忌太遂。
观云榭
作者：弘历
朝代：清
体裁：古风

春日观云愿云兴，夏日观云厌云滞。云岂于人殊恩怨，春泽夏霪各殊致。安得高閒似渊明，无心出岫逸兴寄。复思与彼不同道，合为忧民鲜乐意。
观云榭
作者：弘历
朝代：清
体裁：古风

林叶拟绿云，疏轩搆于是。因之额观云，观云弗啻此。愁霖观云惧，望雨观云喜。今春足甘膏，麦实禾薿薿。宜旸将半月，继澍其时矣。伫立望英英，在彼不在尔。
观云榭口号
作者：弘历
朝代：清
体裁：七言绝句

数片空中甫布阴，几回仰望复低吟。试询敞榭观云意，今日惟殷大作霖。
观云榭戏题
作者：弘历
朝代：清
体裁：古风

云之映榭乃其常，人之观云却殊致。时而望雨幸云来，时而愁霖愿云去。云岂有意为去来，人则有心为喜忌。喜忌之中忧乐生，容容之云本无事。
观历年诗集即事
作者：弘历
朝代：清
体裁：七言律诗

五集诗成四万多，每惭杜老有前哦。既为太上吟应简，可奈随时景若何。讵以倦勤耽静寂，仍因训政励研摩。消閒唐宋观惇史，授受其间似此么。
观唐岳秋英图高士奇题句因而有咏
作者：弘历
朝代：清
体裁：七言绝句

秋英图阅动秋思，妙画通灵信有之。笑忆江村题句际，家居应是热中时。
观回部绳伎联句
作者：弘历
朝代：清
体裁：古风

筠冲今允服，都卢昔所称。灯节陈长伎，橦戏超同朋。首髡省缠鬕，胫露辞裹縢。扱衽属櫜鞬，束体杂组缯。连队次乐部，储具供林丞。差排跂斯翼，控掣救之陾。双撑千尺木，直拽三丈绳。如虹拖碧落，不栈悬丹崚。穷巅互槅庋，拓势么弦搄。腔迟秋筚哨，拍急腊鼓鼟。居然谢梯筏，讵尔忘渊冰。临厓送者返，拔宅仙乎登。发地上累足，凌空息抚膺。奇趫忽百出，邪许时一应。布武失偪仄，振臂誇倰僜。鞠效秦赘�，担匪虞卿簦。低腰宛舞女，合掌俄枯僧。迹绝邯郸学，意会痀偻承。履铜取滑细，著屐宁怂兢。屏营无二虑，支拄惟两肱。丝曳蜓立颤，角挂羚睡瞢。竿头诣成进，系表神来腾。回旋辘轳轴，盘辟浮图层。亭亭嘂阊阖，轩轩栖觚棱。瞥下俨跨马，虚跃似翻鹰。安其危永吉，动亦定乃凝。叱陋九折坂，抽娴三释掤。佛跏妥帖结，禹步蹒跚仍。绷殊孩儿倒，牵诧傀儡兴。爪攫鹦在架，尾掉鱼离罾。目正径无险，心卑高可乘。木鸡差足拟，磨蚁犹难胜。初虞引发重，转喜累卵增。逵中或重茧，棘端孰铺㲪。磬折笋虡系，蓬转飙车凌。奄驰籋云骥，将徙培风鹏。讽元徒传藻，赋张真究升。蹁跹有馀暇，彳亍鲜后惩。情移禦寇善，力靡偃师憎。却行退宋鹢，缩守黏曹蝇。进止自栩栩，视听交蕄蕄。拔河斗谩骋，罥索走妄譝。旁观骇汗致，孤翘壮心凭。教猱猱逊捷，怜夔夔敢矜。方外游殆庶，域中见何曾。巧习履而泰，道艺贞以恒。眴哂石火帜，机鄙扶风縆。爻闾新志备，幻人前事徵。列睹俾惬众，论赏聊劝能。行庆辑戎索，熙春和气烝。
观圃
作者：弘历
朝代：清
体裁：古风

町疃堪蹀足，奚事寻仙源。齑薤堪寓目，何用滋兰荪。灵雨既已零，勃然生意繁。第观萌且芽，区分苋与芚。圃师良苦辛，插槿周植援。手转渫井华，沃彼嘉生根。匪期事迟学，亦欲知统论。是中足寻玩，真味胜鸡豚。
观大凌河养息牧
作者：弘历
朝代：清
体裁：古风

唐时养马称最盛，四十万匹杜诗咏。马多地狭苦难容，募民供秣劳难应。我朝养马无须多，上都盐泽大凌河。二十馀万孳野牧，几曾刍菽烦催科。此处牧政实稍异，夏逐水草冬则喂。供以内府之庄头，何有追呼累民事。今来阅马河之滨，按队分色万锦陈。华阳归后无征战，易给扈跸利众人。哈萨克马来服皂，新疆用以资腾饱。一家万里合东西，白傅那歌阴山道。
观大淩河养息牧马群
作者：弘历
朝代：清
体裁：古风

马政亦国之大经，以资戎兵及驿传。汉唐宋明四大家，要以唐牧为最善。然已捍格有难行，白家乐府率可见。耕当问仆织问婢，各有所司行之惯。以汉人言养息马，何殊水火与冰炭。辽金元事率荒略，国朝马政诚无间。上都盐泽大淩河，各有牧群多无万。旗人司事弗劳民，遂水草自孳蕃衍。此处经冬虽刍秣，官庄供给原称便。长途扈从马或疲，一一与之资易换。底须铺锦事誇张，观马群应思治乱。
观射
作者：弘历
朝代：清
体裁：七言律诗

夜雨时沾傍晓晴，秋麰渥润菜蔬荣。门前引见材量授，家法看呈义寓精。驰报三军盼来捷，轮班六部正当兵。坐观一矢未曾发，耆岁无能惭愧情。
观射
作者：弘历
朝代：清
体裁：七言律诗

扈围行赏例应然，观射分其等次焉。右屈左支国所重，心平体直道之诠。仍教儿辈代身先，莫忘家风以意传。屡中承欢兹坐此，深惭六十四年前。
观射
作者：弘历
朝代：清
体裁：古风

朝家重诘戎，挽弓尤长技。巡幸扈羽林，路廪外仍赐。然必令较射，视中为等次。御门引轮班，年年率成例。向未臂病时，身先每亲试。今乃坐而观，舍矢徒指示。昔见命中人，晨星祗一二。其馀多新进，后言那免致。矍相宣尼为，殿廷文皇�。观德实在兹，五字志吾愧。
观射
作者：弘历
朝代：清
体裁：七言律诗

步射弗为仍马射，马兼罢又半旬年。可忘家法千秋示，幸有躬承一子传。五中其三亦可矣，廿惟失一似讹然。坐观更切心不怿，十二亲蒙祖誉贤。
观射
作者：弘历
朝代：清
体裁：七言律诗

秋围赏等定其差，优劣惟因射别之。数典远犹忆贞观，承恩近实沐康熙。幼龄呈艺曾连中，此日随行无一知。已不能为称训众，端然坐阅面增怩。
观射命诸幼皇孙曾元来山庄随围遂观其射诗以志喜
作者：弘历
朝代：清
体裁：七言律诗

观射寻常多抱愧，今朝观射喜偏应。元孙八岁三箭中，侍祖当年此地仍。弧矢四龄争较早，构堂万世冀恒承。一身七代瞻神御，家法天恩永佑徵。
观张照书旧作冬夜煎茶之什辄用前韵题之
作者：弘历
朝代：清
体裁：古风

每揽旧作心常耿，孤负夏炎及冬冷。何来重见张照册，书我冬夜之煎茗。十年前诗率可删，自知弗当过已领。而况乐善堂集中，硬语强盘多涩鲠。亦曾有作题照帧，诗不称其挥紫颖。后知略称惜彼亡，徒展遗踪叹光烱。学到老方知不足，如下修丝汲古井。兹因�韵识造诣，弗在瀹瓯及烹鼎。然而用之一忆昔，六十光阴刹那顷。照书非出命彼为，想于斯篇有会省。我谓弗称书如前，却似晤谈清夜永。诗当用正慢用奇，政实宜宽弗宜猛。目前所会祗如兹，合道否乎疑捉影。
观张照草书韩愈石鼓歌长卷作歌
作者：弘历
朝代：清
体裁：古风

昨近考订石鼓文，石鼓文纷不胫走。帝王所好可弗慎，讵增惬哉祗增丑。兹阅昌黎之本歌，益奇两出张生手。岂我独是韩之说，韩而有灵藉张剖。行以颜争坐位帖，笔不求佳勃勃酒。物必有双语信乎，长卷直幅贲四友。十鼓十什永周宣，数典韩张碑并寿。
观打鱼
作者：弘历
朝代：清
体裁：古风

洪湖之水纳百川，仰流鳞集多鳢鲢。水乡民计欲一悉，打鱼早见来渔船。烟波浩渺舴艋集，施罟泼泼群鱼急。适口但取庖厨充，跳身宁惜波涛失。扬子银鲥节尚早，徐州秃尾未觉好。鲜腥况匪素所嗜，水族伤生殊不少。岸傍朅览命罢之，首夏正育鲲鲕时。
观打鱼歌地方大吏备观打鱼因事已成略观辄罢之而作是歌
作者：弘历
朝代：清
体裁：古风

江乡本以渔为业，烟水冲寒应不怯。而我行时欲物熙，人跔鱼毙非所悦。施罛连网围周遭，大鱼掉尾小鱼跳。烹烝充俎供一嚼，宁如嘘浪听逍遥。木兰每岁秋围即，他他藉藉曾弗惜。何慈于鱼弗慈鹿，春秋温肃殊南北。湖鱼宁实繁如斯，我惟务实命罢之。悠然而逝诚逝矣，怀哉里革与臧僖。
观承光殿玉瓮再作歌
作者：弘历
朝代：清

元史世祖至元间，初成渎山大玉海。敕置广寒碧殿中，逮今五百有余载。青绿间以黑白章，云涛水物相低昂。五山之珍伴御榻，从臣献寿欢无央。监院道房曾几历，仍列承光似还璧。相望琼岛咫尺近，岂必铜仙独泪滴。和阗玉瓮昨琢成，质文较此都倍赢。周监在殷殷监夏，一经数典惕予情。
观承光殿玉瓮再作歌
作者：弘历
朝代：清
体裁：古风

元史世祖至元间，初成渎山大玉海。敕置广寒碧殿中，逮今五百有馀载。青绿间以黑白章，云涛水物相低昂。五山之珍伴御榻，从臣献寿欢无央。监院道房曾几历，仍列承光似还璧。相望琼岛咫尺近，岂必铜仙独泪滴。和阗玉瓮昨琢成，质文较此都倍嬴。周监在殷殷监夏，一经数典惕予情。
观护军冰技行赏
作者：弘历
朝代：清
体裁：七言律诗

岁暮家家多窘迫，例因冰技沛恩施。乍惊此日凭观处，大异常年侍览时。彩彻旌旗遵国制，持仍弓矢耀军仪。习劳布惠非无事，要即其中酌用之。
观敖汉瀑布水
作者：弘历
朝代：清
体裁：古风

我闻奥区天所秘，疑信向半今信然。浩浩万里沙漠塞，乃有瀑水崇冈悬。车尘方苦纷堨�，豁开壶里别有天。侵寻峰岫罗嘉树，渐润涧谷无埃烟。是时仲秋曝晶日，忽闻雷声殷前川。坐令林峦失轻籁，朗吟清眺万虑蠲。大者明珠小者玑，如倾栲栳投深渊。虎狼骇走不敢饮，下疑千载苍龙眠。巨石横断无土壤，粤生美箭奇而坚。山叶红绿如错绣，无名野卉相新鲜。鹳鹄徘徊不忍去，鼪鼯时向虬枝穿。禹凿龙门未至此，胡乃三级限鳙鲢。吁嘻泉石诚观止，赏咏自我�谁先。匡庐香炉无足喻，山灵占此永不迁。设置飞觞搦管地，混沌窍凿应难全。
观桂菊有省冬花自梅之类皆可薰培令早开惟桂与菊花师虽巧不能薰培令早开二种以禀金气为发荣之本是耐冷而不趋炎者也适然有会因以成什且以戒世之趋炎者虽梅之高不能免诮
作者：弘历
朝代：清
体裁：古风

八月桂发枝，九月菊绽梗。晚桂及早菊，颇会同时景。是均得金气，天然能耐冷。却弗受人工，所以称清迥。常谓梅之品，可与桂菊等。如何受人工，薰花十月顷。是盖因趋炎，不安本气禀。爱梅君子流，可以发深省。
观永定河下口入大清河处
作者：弘历
朝代：清
体裁：古风

乙亥阅永定，熟议移下口。南北仍存堤，不过遥为守。中馀五十里，荡漾任其走。水散足容沙，凤河清流有。以浑会清南，入大清河受。幸此卅年来，无大潦为咎。然五十里间，长此安穷久。五字志惕怀，忸怩增自丑。
观江潮作歌
作者：弘历
朝代：清
体裁：古风

楼名望潮江岸傍，既到弗登有底忙。登矣不俟潮一望，杀风景事诚何当。哉生魄为潮盛候，因缘恰值聊相徉。是日未刻潮应至，历申那见涛乘江。驾山张盖徒想像，诗消醮退真荒唐。江山小船迎潮惯，解嘲略仿羯鼓腔。金支翠旗光错落，摐金击革声铿镗。俄顷江面潮亦至，恬风辑浪非礌硠。惟觉两岸隐增溜，贾舶好趁轻帆扬。阳侯静敛沧波细，一霎依旧天水苍。昔闻庢沓战藉藉，欺人惯是文人长。或云乘舆百灵护，伍胥文种心早降。或云江走中亹后，潮汐非比曩时强。其然岂然付一笑，涨沙惟喜资耕桑。
观河灯漫成三首·其一
作者：弘历
朝代：清
体裁：七言绝句

巧处人偷造化权，红莲开尽灿金莲。谁知寸烛风光里，又放秋蟾一度圆。
观河灯漫成三首·其三
作者：弘历
朝代：清
体裁：七言绝句

漫言济度传西竺，且看光明普大千。仙术无须矜秘密，人人火里种金莲。
观河灯漫成三首·其二
作者：弘历
朝代：清
体裁：七言绝句

玉露金风满液池，盂兰声里绛河披。灯前会得传薪旨，去岁今时又所思。
观海台观海作
作者：弘历
朝代：清
体裁：七言律诗

荡荡津门泻大沽，沧溟东望尚遥纡。清流浑派归渊极，坤括乾包充德符。岂似馀杭沙涨藉，况经自古海氛无。留都来往粮艘运，总济吾民辟坦途。
观海塘志事示总督杨廷璋巡抚庄有恭
作者：弘历
朝代：清
体裁：古风

明发出庆春，驾言指海宁。海宁往何为，要欲观塘形。浙海沙无常，南北屡变更。北坍危海宁，南坍危绍兴。惟趋中小亹，北南两获平。然苦中亹窄，其势难必恒。绍兴故有山，为害犹差轻。海宁陆且低，所恃塘为屏。先是常趋南，涨沙率可耕。两度曾未临，额手谢神灵。庚辰忽转北，海近石塘行。接石为柴塘，易石自久经。费帑所弗惜，无非为民生。或云下活沙，石堤艰致擎。或云量移内，接筑庶可能。切忌道旁论，不如目击凭。活沙说信然，尺寸不可争。移内似可为，闾阎栉比并。其无室庐处，又复多池坑。固云举大事，弗顾小害应。然以卫民心，忍先使民惊。且如内石建，宁听外柴倾。是将两堤间，生灵蠲沧瀛。如仍护外当，奚必劳内营。以此吾意决，致力柴塘成。坦水篓石置，可固堤根撑。柴艰酌加价，毋俾司农程。补苴示大端，推行宜殚诚。
观海潮作歌
作者：弘历
朝代：清
体裁：古风

辛未观潮潮已奇，杭人犹称其力微。丁丑观潮潮未至，作歌高楼聊纪事。似神而非者曰三，逮兹三度潮真酣。却非江楼观约略，创得乃在柴塘尖。我阅柴塘筹禦海，讵图快览惊涛骇。因缘大汛三月三，洪澜有若将子待。跋马指东向盐官，一条银线天际看。捲江倒海须臾至，迎来底藉江山船。色犹未睹先闻声，礌硠磅磕輷匉訇。徐行按辔揽其状，大哉观矣谁与京。□毋弭节倏奔泻，并驱素车而白马。淋淋汨汨浩汤汤，踰跇配藜白鹭下。一空前此初遇奇，既欣旋复生愁思。长茭厚石弗预固，秋来转瞬奚当之。
观涛楼
作者：弘历
朝代：清
体裁：五言律诗

地据江山胜，楼临潮汐奇。凭观悟有术，妙理契无为。月镜光明印，风纨淡荡披。惊涛曾未睹，允翕幸裒时。
观涛楼作歌
作者：弘历
朝代：清
体裁：古风

观水有术必观澜，涛实为澜之大者。海固最钜江次之，较于湖河更雄也。层楼峙立俯石排，盈川颢气向东泻。习习微风略鼓之，漻泪奔腾难状写。洞心骇目不可视，万变千奇幻真假。榜者于中若无事，持心既定任上下。古人于此亦有言，南人之舟北人马。须臾风定浪亦息，适才见者都无把。
观涛楼即景
作者：弘历
朝代：清
体裁：七言律诗

崇搆观涛旧所称，石�壮观试临凭。千寻翠巘天疑近，一道长江波不兴。来往布帆嫌力弱，空明玉镜与心澄。风恬浪静自佳事，何必枚乘赋语徵。
观涛楼歌
作者：弘历
朝代：清
体裁：古风

傍晚大江略作风，逆风者劳顺风逸。不如山顶坐层楼，劳逸齐观泯得失。夔然悔此非我谈，谈合漆园寥天一。一物逸我为心惬，一物劳我为心疾。疾心惬心纷乎中，辞之斯吝安犹吉。夫然那免鬓星星，拟藉观涛涤尘沕。
观清口出水志三叠旧作韵
作者：弘历
朝代：清
体裁：古风

昔年清敌黄，所虑黄灌壅。后乃改陶庄，各行向东送。清口惟出清，益易为蓄纵。自从定水志，惟微费柴葑。下河免昏垫，所全利实重。五坝率未开，幸免为壑供。三巡来往兹，殷殷念民痛。熟筹乃定议，自任断聚讼。河臣守此法，先事防而用。所以数十年，洪湖预留空。幸在护民田，肯诩言之中。其问惟戊戌，河决南岸动。洚流入洪湖，鲸波甚濞汹。清口虽大拆，瀚灏势犹众。乃一开五坝，燃眉救愁偬。次第先谕民，无告免申控。可一不可再，惭无善经综。蒿目切民艰，翕河漫虚颂。
观清口出水志再叠旧作韵
作者：弘历
朝代：清
体裁：古风

壬午定水志，两坝去其拥。然实有节制，非听一往送。亦弗害蓄清，禦黄有束纵。不过束纵间，拆筑费楗葑。自从定此制，殊无费太重。较之下河灾，邻国为壑供。所以数年来，民鲜昏垫痛。从来涉河务，其议如聚讼。兹实出独断，幸免执已用。下河屡获收，室家逭乏空。河臣守此策，窾要颇称中。戊戌秋河决，竟掣大溜动。贾鲁不能容，睢淮因致汹。尾闾归洪泽，株守斯害众。预命开五坝，临期漫偬偬。因为之以渐，湖河叠疏控。下河未大灾，无聊之思综。怀哉切恫瘝，恧矣对称颂。
观清口出水志叠旧作韵
作者：弘历
朝代：清
体裁：古风

审悉洪泽患，率缘清口壅。东西束两坝，惟留一壑送。此固具深意，蓄清敌黄纵。所以靳拆坝，亦半惜费葑。然其势既盛，又当权轻重。何必恃五坝，云有尾闾供。久度略知要，欲救为鱼痛。独断示机宜，初不资纷讼。尺寸慎详计，拆收在敬用。河臣奉此策，年来豫留空。五坝未过水，幸哉言偶中。计其拆收费，帑金数万动。下河连年收，曾弗惊□汹。损益多少间，昭然知者众。观民与观河，岂可辞倥偬。堤上相咨询，珠勒辔缓控。株守亦非佳，推行贵错综。苟其利吾民，慰哉奚劳颂。
观渔
作者：弘历
朝代：清
体裁：古风

伊逊河水秋日澄，伊逊河岸秋风清。岸侧停鞭聊复憩，但见波光日影争晶明。渔人弄网中流迎，驾鹅雁鸭惊飞鸣。我闻任公独垂钓，不钓鲲鲕钓长鲸。汤网祝禽未祝鱼，渭滨无乃存空名。不如乘兴观渔乐，兴尽辄逝无留停。凉飔猎猎催归辔，鸢鱼飞跃随其情。
观潮四首·其一
作者：弘历
朝代：清
体裁：七言绝句

镇海塔傍白石台，观潮那可负斯来。塔山涛信须臾至，罗刹江流为倒回。
观潮四首·其三
作者：弘历
朝代：清
体裁：七言绝句

候来底藉鸣鸡伺，朔望六时定不差。斫阵万军驰快马，飞空无辙转雷车。
观潮四首·其二
作者：弘历
朝代：清
体裁：七言绝句

橐籥堪舆呼吸随，混茫太古合如斯。伍胥文种诚司是，之二人前更属谁。
观潮四首·其四
作者：弘历
朝代：清
体裁：七言绝句

当前也觉有奇讶，闹后本来无事仍。我甫广陵辨方域，漫重七发述枚乘。
观潮四首再叠乙酉韵·其一
作者：弘历
朝代：清
体裁：七言绝句

镇海寺傍临海台，行春观处正潮来。逮今三度诗十二，不拟石塘重往回。
观潮四首再叠乙酉韵·其三
作者：弘历
朝代：清
体裁：七言绝句

李嵩妙迹携行笈，相證雄观信弗差。诗读张杨刺南宋，风霜二帝忘行车。
观潮四首再叠乙酉韵·其二
作者：弘历
朝代：清
体裁：七言绝句

咏事酉年信笔随，悔愆子岁亦于斯。谓当鉴我涨沙矣，仍看北坍更吁谁。
观潮四首再叠乙酉韵·其四
作者：弘历
朝代：清
体裁：七言绝句

一带石塘工已就，鱼鳞拟筑向西仍。亦惟此日尽人力，敢冀他年几可乘。
观潮四首叠乙酉韵·其一
作者：弘历
朝代：清
体裁：七言绝句

穹塔依然峙迥台，十馀年别此重来。海潮欲问似神者，几度东西兹往回。
观潮四首叠乙酉韵·其三
作者：弘历
朝代：清
体裁：七言绝句

石塘上略肩舆驻，报道未时潮不差。枚客赋成拟阁笔，周郎宿寄唤推车。
观潮四首叠乙酉韵·其二
作者：弘历
朝代：清
体裁：七言绝句

雷鼓云车声应随，自宜神物式凭斯。设非之二人司是，如是雄威更合谁。
观潮四首叠乙酉韵·其四
作者：弘历
朝代：清
体裁：七言绝句

流光瞥眼诚云速，潮信兹来试揽仍。审至奇中至静在，一时得句兴堪乘。
观潮楼
作者：弘历
朝代：清
体裁：五言律诗

前度沙平涨，楼原陆地陵。今来江又近，舟可跨栏乘。变幻有如此，晏清竟底凭。水师呈技艺，行赏命旌能。
观潮楼叠乙酉诗韵
作者：弘历
朝代：清
体裁：五言律诗

南坍与北涨，幻若谷和陵。江尚岸之近，楼如舫以乘。畅怀忘景问，廑念在栏凭。遥指中亹陆，通流何日能。
观潮楼纪事
作者：弘历
朝代：清
体裁：古风

跋马万松岭，言寻观潮楼。楼祀江潮神，繄吾禋典修。前两度临兹，江从楼下流。今番乃涨沙，群咸颂神庥。然吾别有思，无非为民谋。迤东利涨沙，庶望桑麻稠。迤西本弗藉，石塘巩金瓯。从古楼临江，涛观八月秋。观涛固非要，况昨畅吟眸。利者乃致败，柴石捍禦筹。弗藉者反然，泥涂艰行舟。试看西来薪，转运以车牛。合郡供爨薪，弗属宁免愁。谓此为昭假，实益吾怀羞。
观澜亭
作者：弘历
朝代：清
体裁：七言绝句

不必观澜频数典，知之仍贵在行之。今澜即是昔澜否，逝水流光迅若斯。
观澜亭
作者：弘历
朝代：清
体裁：七言绝句

春水初生波不寒，和风容与作微澜。轻鯈游泳意诚乐，知否何劳辨两端。
观澜亭
作者：弘历
朝代：清
体裁：七言绝句

溪上虚亭四柱分，凭栏俯视水溶沄。如斯因忆仲尼在，有术何殊孟子云。
观澜亭
作者：弘历
朝代：清
体裁：七言绝句

观澜岂易曰观澜，当识盈科进有湍。寄语学人应志道，子舆语莫等閒看。
观澜亭
作者：弘历
朝代：清
体裁：七言绝句

观澜虽曰观水术，亦欲循流以识源。设使非由根本得，纵成章祇属空言。
观澜亭
作者：弘历
朝代：清
体裁：七言绝句

观澜讵在鼓狂波，细縠微风静趣多。一晌徘徊得清会，洒然与物乐春和。
观澜亭有会
作者：弘历
朝代：清
体裁：古风

澜虽水面纹，然而致各殊。因风以成者，风定澜遂无。自泉淙出者，其澜常自如。是谓有根本，观宜在此夫。于文亦称澜，厥源则诗书。苟或尚辞藻，诮同藉风乎。子舆引未发，凭观会道枢。
观瀑
作者：弘历
朝代：清
体裁：古风

听远观为近，耳目力各殊。目官司色也，耳官则声乎。远声虽早闻，清浊本一模。近色纵迟睹，妍�差弗诬。以是较观听，观为亲切夫。听言要观行，宣尼示良谟。而吾于观瀑，仰缅圣同符。
观瀑
作者：弘历
朝代：清
体裁：古风

曲廊宛转间，水亭跈步到。既来则安之，何不可观瀑。于亭向西窗，于寺落东峤。是非听所能，实乃观之妙。然亦檃括听，圣言无不照。
观瀑
作者：弘历
朝代：清
体裁：古风

瀎潏擘涧垂飞虹，响鍧渒□金石同。是声是色非声色，观瀑即以为观空。直注旁溅势未已，咫尺亦须论万里。却悟适从瀑源来，一线细流潺足底。
观瀑
作者：弘历
朝代：清
体裁：古风

瀑之韵为声，瀑之体为形。于形实用观，于声方用听。韵诚体所发，声乃形所呈。然则观先听，圣藻揭义精。
观瀑
作者：弘历
朝代：清
体裁：古风

瀑于声为听，瀑于色为观。不曰听曰观，其义何所安。圣意引未发，从得窥一端。观音有大士，听色无耳官。是观可括听，声中觅色难。垂岩活活者，满目鸣冰寒。
观瀑
作者：弘历
朝代：清
体裁：古风

耳目皆心官，宜听者自合宜观。又曰百闻曾弗如一见，所以六根惟眼居耳前。是则观瀑之语具深义，岂徒偶尔徵言诠。峣峰快霁生紫烟，千尺飞瀑当秋悬。晶光上下㴸网水，坐令神心滤涤毛发寒。徘徊著语那可著，不空色界还忘看。
观瀑
作者：弘历
朝代：清
体裁：古风

耳闻所弗及，目视皆能穷。所以般若谛，眼冠六识中。虚亭悬睿藻，圣意契禅宗。偶来阅清暇，坐对飞银龙。沦涟并激湱，错落皆真空。讵惟听何有，乃至观亦忘。勒句邻昔题，会心复不同。
观瀑
作者：弘历
朝代：清
体裁：古风

虚亭搆沙渚，悬流落石激。奚啻供耳谋，实堪悦目击。缤纷溅矶迸，断续盈科滴。似张匡庐图，谁面少室壁。今朝大快意，睹近胜听逖。
观瀑
作者：弘历
朝代：清
体裁：五言律诗

虚榭又来凭，飞泉恰绝胜。喧于闻处寂，素与望中澄。六律浑非乐，一条都是冰。自诗自成和，差免诮徐凝。
观瀑
作者：弘历
朝代：清
体裁：古风

辛酉戊申卌八年，每至山庄必观瀑。虽云即景有新会，壁楣题遍颇厌熟。而兹所会却殊前，仍在奎文两字读。瀑之为声应属耳，何乃曰观寓之目。义合梵称观世音，久未悟斯今悟独。
观瀑
作者：弘历
朝代：清
体裁：古风

遥源引水来，遇峡悬流落。不言听言观，圣意别有托。听在音摐然，观于色澹若。一动而一静，是理宜斟酌。
观瀑
作者：弘历
朝代：清
体裁：五言律诗

非声亦非色，宜视复宜听。一道界开白，两峰相对青。溅崖犹磊落，汇浦自清泠。何异临川上，尧思即孔庭。
观瀑·其一
作者：弘历
朝代：清
体裁：七言绝句

于瀑曰听斯曰观，圣人深意敬思看。达聪必在明目后，心法同虞示大端。
观瀑·其一
作者：弘历
朝代：清
体裁：古风

天籁岂徒风，地籁无过此。松篁不敢鸣，琴筑那堪比。清听既云畅，尘心一以洗。却似南华仙，万物归秋水。
观瀑·其一
作者：弘历
朝代：清
体裁：七言绝句

屧步溪廊遂至亭，垂流擘峡落溪渟。高悬圣藻曰观瀑，可识观中即具听。
观瀑·其一
作者：弘历
朝代：清
体裁：七言绝句

曰观曰听义相生，圣藻题檐别寄情。记得髫龄承眷处，至今不断尔时声。
观瀑·其一
作者：弘历
朝代：清
体裁：七言绝句

瀑声宜听状宜观，听在匉訇观在澜。今日会心于孟氏，纵其横者溯云端。
观瀑·其一
作者：弘历
朝代：清
体裁：七言绝句

谷里瀑源谷口瀑，里馀高下顿殊观。谁知曲注随来者，砏汃飞成满意寒。
观瀑·其一
作者：弘历
朝代：清
体裁：七言绝句

迩日觉炎意向凉，偶来观瀑得奇方。试看拊拂飞银�，扫却熏熇十里强。
观瀑·其三
作者：弘历
朝代：清
体裁：古风

谁将洗头盆，从空轻拄倒。悬崖界翠屏，赴壑梳文藻。因心悟色形，入耳蠲烦恼。对此娱清暇，静理恣探讨。
观瀑·其二
作者：弘历
朝代：清
体裁：古风

瀑泉相问答，各唱于喁声。跳珠出浦圆，垂虹挂川晴。飞鸣集鸂鶒，跃戏潜鼯鼪。佳景拟图画，图画岂天成。
观瀑·其二
作者：弘历
朝代：清
体裁：七言绝句

玉色金声落涧隈，飞流就下孰能回。静观势比寻常壮，知是瀑源经雨来。
观瀑·其二
作者：弘历
朝代：清
体裁：七言绝句

石泉远引石崖沿，到此宛成寻丈悬。都大世间惊耳目，半因人力半天然。
观瀑·其二
作者：弘历
朝代：清
体裁：七言绝句

观以其形听以音，两般虽异总由心。设将心向瀑中觅，远矣失之何处寻。
观瀑·其二
作者：弘历
朝代：清
体裁：七言绝句

观斯属目听属耳，耳目谁能废以偏。设向六根评次第，静观合在静听前。
观瀑·其二
作者：弘历
朝代：清
体裁：七言绝句

谩说康王百丈悬，迸流何处境非仙。庚寅辛卯都阙咏，不可今年更置旃。
观瀑·其二
作者：弘历
朝代：清
体裁：七言绝句

错落镜中无定态，沦涟网里有恒声。迩来晴久略望雨，认作九天嘉�倾。
观瀑·其四
作者：弘历
朝代：清
体裁：古风

危亭驾波上，波影漾文檐。飒沓诚可听，澄澈亦足忺。溅衣借微风，饮鹿当夜蟾。分明洞天路，只隔水晶帘。
观瀑二首·其一
作者：弘历
朝代：清
体裁：七言绝句

今日快晴始是晴，徂云散尽碧天清。心閒乃一来观瀑，视听悟由方寸行。
观瀑二首·其一
作者：弘历
朝代：清
体裁：七言绝句

望雨愁霖两过之，心閒观瀑水垂丝。忽思冲澍昨朝景，遍宇摐银竹胜斯。
观瀑二首·其一
作者：弘历
朝代：清
体裁：七言绝句

此弗曰听而曰观，圣人深意所包宽。色观更较声听细，塞耳犹轻掩目难。
观瀑二首·其一
作者：弘历
朝代：清
体裁：七言绝句

激謞出峡落偏幡，水乐八音会以繁。却是耳根输眼界，适从峡上见其源。
观瀑二首·其一
作者：弘历
朝代：清
体裁：七言绝句

盈科后进本无争，激作飞流便怒鸣。偶此凭栏心有会，大都物贵得其平。
观瀑二首·其一
作者：弘历
朝代：清
体裁：七言绝句

色自遮岩声落空，额楣奎画审思中。分明注出重华典，明目于斯亦达聪。
观瀑二首·其一
作者：弘历
朝代：清
体裁：七言绝句

观为目食听耳食，耳食易过目食存。亭子两言额观瀑，圣人体物示精源。
观瀑二首·其一
作者：弘历
朝代：清
体裁：七言绝句

试云观瀑合何时，合是炎歊庚伏宜。甫向岩前行住步，涤将暑气净无遗。
观瀑二首·其二
作者：弘历
朝代：清
体裁：七言绝句

即看流光逝水翻，楣间补空待吟存。适乎百里半九十，十二春秋岂易言。
观瀑二首·其二
作者：弘历
朝代：清
体裁：七言绝句

旧咏新题岁岁添，空中振鹭座中瞻。讵为十目和十手，岂不严哉却不严。
观瀑二首·其二
作者：弘历
朝代：清
体裁：七言绝句

曰声曰色觅无从，振鹭飞来擘碧峰。万籁寂中清响送，珠源寺报午时钟。
观瀑二首·其二
作者：弘历
朝代：清
体裁：七言绝句

源头才见细涓涓，落脚旋看万弩悬。不以耳听以心会，略从家语识真诠。
观瀑二首·其二
作者：弘历
朝代：清
体裁：七言绝句

秋风八月叶微黄，不独临流始觉凉。设使横琴膝上写，居然音亦中宫商。
观瀑二首·其二
作者：弘历
朝代：清
体裁：七言绝句

色声两不让争雄，砏汃潨彭斗郁葱。知是源头新过雨，擘开棱峡怒垂虹。
观瀑二首·其二
作者：弘历
朝代：清
体裁：七言绝句

视色那能弗听声，色声毕竟以何成。试看入沼都归寂，圣额曰观至理明。
观瀑二首·其二
作者：弘历
朝代：清
体裁：七言绝句

题句仍留壁剩三，丑寅卯岁泐吟堪。就閒以后如临此，诚祗合观应罢谈。
观瀑二首一韵·其一
作者：弘历
朝代：清
体裁：七言绝句

有源之水飞成瀑，就下落高势自雄。过雨色声觉益壮，曰观曰听不同同。
观瀑二首一韵·其二
作者：弘历
朝代：清
体裁：七言绝句

借雨似殊齐相语，因风不异楚王雄。目观耳听齐置却，是谓山中赏大同。
观瀑口号二首·其一
作者：弘历
朝代：清
体裁：七言绝句

雨前观每罢何曾，雨后观翻觉逊能。前日□□溶㵝者，目中应笑此非朋。
观瀑口号二首·其二
作者：弘历
朝代：清
体裁：七言绝句

咏荷迟矣瀑尤迟，馀月飞光瞥眼斯。倩尔洗将愁意尽，泠然者却付无知。
观瀑咏事
作者：弘历
朝代：清
体裁：七言绝句

观瀑双文经祖题，论年百岁逮将齐。纪源我亦曾留句，两事然疑始定兮。
观瀑四首 其一 晴瀑
作者：弘历
朝代：清
体裁：七言绝句

飞擘苍崖落碧川，晴斋忽看挂檐泉。偶然忆得青莲句，日照香炉生紫烟。
观瀑四首 其三 月瀑
作者：弘历
朝代：清
体裁：七言绝句

辋水沦涟空不空，玉轮相映正于东。僧繇妙迹石渠弆，笑我无端亦画中。
观瀑四首 其二 雨瀑
作者：弘历
朝代：清
体裁：七言绝句

助得天龙喷雨丝，相应律吕奏来宜。漫云是水不洗水，合相试看接上时。
观瀑四首 其四 风瀑
作者：弘历
朝代：清
体裁：七言绝句

解添新爽濯婪炎，便有微风亦不嫌。飞点无过略傍洒，那能掀起水晶帘。
观瀑用前千尺雪二首韵·其一
作者：弘历
朝代：清
体裁：七言绝句

上皇原可不言诗，其奈摐摐声色披。笑未臻无声色处，摐摐者任各为词。
观瀑用前千尺雪二首韵·其二
作者：弘历
朝代：清
体裁：七言绝句

耳听目视居然异，内识外尘本自同。圣意题之曰观尔，付他物物自为功。
观生意轩
作者：弘历
朝代：清
体裁：七言绝句

芽纽甄陶造物模，柳舒花放且斯须。却从酝酿观生意，大块文章已诏吾。
观田
作者：弘历
朝代：清
体裁：七言律诗

观田露气润晨朝，簇簇青含出土苗。既幸耕馀颇有望，更希泽继益无聊。雷声昨晚还虚响，云色遥天又暗消。惟待渥沾庶纾念，肯听慰语释心焦。
观畴楼
作者：弘历
朝代：清
体裁：古风

园楼枕石墙，墙外坦田畴。登楼无他观，观畴农事筹。春雪及春雨，非阙亦非优。二麦与大田，布种良已周。夏初微觉亢，随沾四寸侔。未敢即言喜，而实稍解忧。惟祈更大霈，庶可歌有秋。
观畴楼
作者：弘历
朝代：清
体裁：五言律诗

层楼俯平野，可以阅菑畬。麰麦收成歉，黍禾生意舒。瀼瀼含露润，冉冉受风徐。却是三秋远，慰馀益惕予。
观畴楼
作者：弘历
朝代：清
体裁：古风

层楼出树杪，开窗见田畴。索绹时已过，于耜序复周。始终鲜暇日，农父苦孰侔。逢年虑谷贱，遇歉愁无收。凭观增戚然，何有畅远眸。
观畴楼
作者：弘历
朝代：清
体裁：五言律诗

层阁出墙头，推窗纵远眸。载阳方及节，俯野恰观畴。绝胜玩山水，恒斯系乐忧。春云时作雨，尺泽冀兴耰。
观畴楼口号
作者：弘历
朝代：清
体裁：七言绝句

收麦堆场禾满田，如油绿色蔚芊芊。今朝拾级凭观处，遥祝秋成意更虔。
观畴楼口号
作者：弘历
朝代：清
体裁：七言绝句

麦已将登黍禾长，绿畴观处实怡情。旬馀时霁宜时雨，未免因之望又生。
观皮日休集因作
作者：弘历
朝代：清
体裁：古风

襄阳间气自标拟，隐居鹿门期不仕。天随子与相倡和，二十八卷词诚美。居然进士登咸通，幕府朝衙已委靡。何至学士署黄巢，为作谶词翻害已。进退无据羞斯文，然似斯者不少矣。吁嗟末路其诚难，适百里半九十里。
观稼
作者：弘历
朝代：清
体裁：古风

三月以前雨极优，四月望后觉缺雨。麦已结穗待灌浆，黍禾出苗高尺许。此时固不资渥霖，时非甘泽利亦普。人言弗至旱可待，我亦谓较昨年愈。回舆路便一观稼，麦与黍禾亲目睹。不知足更愿全佳，多欲原因多自苦。读洪范之三曰忧，刻弗可忘守此语。
观稼
作者：弘历
朝代：清
体裁：七言律诗

夏秋旸雨幸调匀，观稼欣观铚艾新。忧切不孤勤一已，稔连差足慰群民。祈年益励常年志，经事多成畏事人。策马山田熟满目，有收更喜报来频。
观稼
作者：弘历
朝代：清
体裁：古风

无逸素所廑，深居心每怩。传宣出观稼，聊因散马蹄。岂知数日间，良苗秀已齐。簇簇梁穗高，翼翼禾□低。飏以风散之，润以露湑兮。秋阳复皓曝，实栗率可期。然而西成遥，益为惧斯时。
观稼
作者：弘历
朝代：清
体裁：古风

观稼致不同，有佳亦有否。佳竟可望丰，否者蔫然丑。是因雨弗齐，田殊高下亩。阅佳意固慰，视否心自咎。慰鲜咎每多，吾于斯实久。
观稼志喜
作者：弘历
朝代：清
体裁：古风

燕赵不宜麦，难与齐郑同。春月例愁旱，十岁九不丰。今春甘泽频，饼饵家家充。黍高及稻下，蔚绿齐芃芃。收麦复种荞，连阡色亦浓。迩来晴雨时，润暄协农功。既秀亦既实，可卜京坻逢。视朝具鸿仪，有事返法宫。恰值夜雨霁，策马观南东。被亩瀼瀼露，拂陇油油风。祈年我夙心，宵旰廑忧忡。额手祝屡绥，此念终何穷。
观稼效陶潜体
作者：弘历
朝代：清
体裁：古风

暑雨山蹊泞，半月未命驾。快晴四五天，泥乾潦亦泻。乘閒策玉骢，原田试观稼。禾黍胥怒生，吐穗高低亚。日晅与露润，秀实西成迓。乃知向所忧，先事失酝藉。然总未虚掷，看此与与乍。秋熟期尚遥，惄哉吾犹怕。
观穫
作者：弘历
朝代：清
体裁：古风

白露湛郊原，西成候已至。绿野满黄云，紫茎垂绛穗。铚艾兹其时，钱镈良具庤。几馀临别院，农务观次第。值此岁云稔，实感天所赐。念予恤民艰，常凛祈年意。积以三时忧，今朝乃大慰。
观竞渡
作者：弘历
朝代：清
体裁：七言律诗

飞龙翥凤斗华纷，一片波光万镜分。艾子今时苏玉局，虎儿当日米敷文。中流鹭羽催歌管，夹岸榴花妒舞裙。千古吊忠传懿好，灵均奚事问灵氛。
观苏城闾阎之盛不减昔年既以慰怀兼成是什
作者：弘历
朝代：清
体裁：七言律诗

旋转深叨造化功，昨春犹疫幸秋丰。肉疮剜补嗟黎献，满益损谦切已衷。资食资衣廑宵旰，任亲任近绕西东。羽林扈卫曾何藉，膝下原吾赤子同。
观荷
作者：弘历
朝代：清
体裁：古风

我从御园来，荷花半凋残。此地乃关外，荷花正新鲜。离宫憩征辔，镜浦回游船。鵁鶄时出没，远峰入清澜。香籁拂我旁，霞锦辉我前。俯朵如欲诉，倾珠学涕汍。仰华似开靥，对客呈笑颜。朔塞多严风，花事应早阑。是荷婀娜姿，讵能全其天。或云惜芳菲，留与诗人观。或云开较迟，夏仲方田田。晚荣亦晚枮，至理然乎然。
观荷有作
作者：弘历
朝代：清
体裁：古风

来从御园时，池荷方吐蕊。既至到山庄，荷花满塞水。北乃早于南，殊难穷此理。或亟迎人看，则不可知耳。然此数日间，彼亦全开矣。是则南北同，其同气候使。叶屿花台间，香远益清美。因忆濂溪言，何处无君子。